text:
UMUNSI MUKURU WA NYAGASANI YEZU KRISTU UMWAMI W’IBIREMWA BYOSE
ISOMO RYA MBERE
Igitabo cy’Umuhanuzi EzekiyeIi (Ezk 34, 11-12.15-17)
11Nyagasani Uhoraho aravuze ati «Dore jye ubwanjye ngiye gukenura amatungo yanjye kandi nyiteho. 12Uko umushumba yita ku matungo ye igihe aba ari hagati y’intama zibyagiye, nanjye ni ko nzita ku ntama zanjye, nzivane ahantu hose zatatanirijwe ku munsi w’ibihu n’umwijima. 15Ni jye ubwanjye uziragirira intama zanjye -uwo ni Nyagasani Uhoraho ubivuze - jye nzazibyagiza ziruhuke. 16Nzashakashaka iyazimiye, ngarure iyari yatannye, iyakomeretse nyomore, naho iyari irwaye nyondore, ibyibushye ikanagira ubuzima bwiza nkomeze kuyitaho. Nzaziragira zose nkurikije ubutabera. 17Naho mwebwe rero ntama zanjye, nimwumve uko Nyagasani Uhoraho avuze : Dore ngiye gukiranura inyagazi n’izindi ntama, nkiranure amapfizi y’intama n’amasekurume.»
ZABURI (Zab 23 (22), 1-2a, 2b-3, 4, 5, 6)
Inyik/ Uhoraho ni we mushumba wanjye, nta cyo nzabura !
Uhoraho ni we mushumba wanjye,
nta cyo nzabura !
Andagira mu rwuri rutoshye.
Anshora ku mariba y’amazi afutse,
maze akankomeza umutima.
Anyobora inzira y’ubutungane,
abigiriye kubahiriza izina rye.
N’aho nanyura mu manga yijimye,
nta cyankura umutima kuko uba uri kumwe nanjye,
inkoni yawe y’ubushumba intera ubugabo.
Imbere yanjye uhategura ameza,
abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
abe ari ho nibera iminsi yose.
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyakorinti (1 Kor 15, 20-26.28)
Bavandimwe, 20Kristu yazutse koko mu bapfuye, aba umuzukambere mu bapfuye bose. 21Nk’uko kandi urupfu rwakuruwe n’umuntu umwe, ni na ko izuka ry’abapfuye ryazanywe n’umuntu umwe. 22Kimwe n’uko bose boramye bitewe na Adamu, ni na ko bose bazasubizwa ubugingo biturutse kuri Kristu ; 23nyamara buri wese mu rwego rwe : uw’ibanze ni Kristu, nyuma hateho abamuyobotse igihe azazira. 24Nuko byose bizarangire igihe azegurira Ubwami Imana se, amaze gusenyagura icyitwa ubuhangange, ubutegetsi n’ububasha cyose. 25Kuko agomba kwima ingoma kugeza ko azashyira abanzi be bose mu nsi y’ibirenge bye. 26Umwanzi w’imperuka uzarimburwa ni urupfu. 28Nuko rero igihe byose bizaba bimaze kumuyoboka, ubwo Mwana na we aziyegurire Se wamweguriye byose, kugira ngo Imana ibe byose muri bose.
IBANGONDIRIMBO RIBANZIRIZA IVANJILI (Mk 11, 10)
Alleluya Alleluya.
Hasingizwe Ingoma y’umubyeyi wacu Dawudi itugezeho !
Hasigizwe uje mu izina rya Nyagasani !
Alleluya.
IVANJILI
+ Matayo (Mt 25, 31-46)
Muri icyo gihe, Yezu yabwiraga abigishwa be iby’ihindukira rye agira ati 31« Igihe Umwana w’umuntu azaza yuje ikuzo, ashagawe n’abamalayika bose, ubwo azicara ku ntebe ye y’ikuzo. 32Ibihugu byose bizakoranyirizwa imbere ye, maze azatandukanye abantu nk’uko umushumba asobanura intama n’ihene. 33Azashyira intama iburyo bwe, n’ihene ibumoso.
34Nuko rero Umwami azabwire abari iburyo bwe ati ‘Nimuze abahawe umugisha na Data, muhabwe Ingoma mwateguriwe kuva isi ikiremwa; 35kuko nashonje mukamfungurira ; nagize inyota mumpa icyo kunywa; naje ndi umugenzi murancumbikira; 36nari nambaye ubusa muranyambika ; nari ndwaye muransura ; nari imbohe muza kundeba.’ 37Nuko intungane zizamusubize ziti ‘Nyagasani, twakubonye ryari ushonje maze turagufungurira ; ufite inyota tuguha icyo kunywa ; 38uri umugenzi turagucumbikira; wambaye ubusa turakwambika ; 39urwaye cyangwa se uri imbohe tuza kukureba?’ 40Nuko Umwami azabasubize ati ‘Ndababwira ukuri : ibyo mwagiriye umwe muri abo bavandimwe banjye baciye bugufi, : ni jye rnwabaga mubigiriye.’
41Hanyuma azabwire n’ab’ibumoso ati‘Nimumve iruhande mwa bivume mwe, mujye mu muriro w’iteka wagenewe Sekibi n’abamalayika be ; 42kuko nashonje ntimwamfungurira; nagize inyota ntimwampa icyo nywa;43naje ndi umugenzi ntimwancumbikira ; nari nambaye ubusa ntimwanyambika ; nari ndwaye cyangwa ndi imbohe ntimwaza kunsura.’ 44Nuko abo na bo bazamubaze bati‘Nyagasani, twakubonye ryari ushonje cyangwa ufite inyota ; uri umugenzi cyangwa wambaye ubusa; urwaye cyangwa uri imbohe ntitwagufasha?’ 45Nuko azabasubize ati ‘Ndababwira ukuri : ibyo mutagiriye umwe muri abo baciye bugufi, ni jye mutabigiriye.’ 46Maze abo bazajye mu bubabare bw’iteka, naho intungane zijye mu bugingo bw’iteka. »


c: text/html

text:
Umuraperi Ndayishimiye Malik Bertrand uzwi cyane nka Bulldogg n’andi mazina menshi, yagize icyo avuga ku gishushanyo yishyize ku kuboko cyanditseho ‘Tough’ aho avuga ko ari igishushanyo areba buri gihe akibuka urukundo rwa bagenzi be yabuze.
Uyu musore wari umwe mu bagize itsinda rya “Tuff Gang”, yavuze ko nubwo igihe cyageze we na bagenzi be ntibacane uwaka, hari igihe bakundanye, baba inshuti magara ndetse bigera naho yandika iri zina ku kuboko kwe.
Yagize ati “buriya rero nubwo hari igihe cyageze ibintu bikivanga, hari igihe twari dufitanye umubano mwiza cyane. Iyi tattoo rero nibwo nayishyizeho kuko iyo nayirebaga yampaga motivation (yanyongereraga imbaraga) ariko ubu iyo nyirebye nyine inyibutsa ibyo bihe.”
Yakomeje ati “wa mugani wa wa muhanzi waririmbye ngo ‘urukundo ni nka bombo rusaza rushonga’. Buriya hari igihe urya akabombo wumva karyoshye ariko uko kagenda gashira mu kanwa hari n’ubwo kagukeba, kakaguca igisebe mu kanwa, cyangwa ukarya sikarete iryoshye hanyuma ukiruma mu kanwa cyangwa se bwa buryohe bwashira ukayicira.”
Yabajijwe niba yaba yicuza ibyo bihe, maze asubiza, ati “hoya simbyicuza kuko byari ibihe byiza pe. Nubwo nyine byageze igihe bikivanga, ariko rwose buriya bihe byari byiza.”
BullDogg yasoje avuga ko nubwo batandukanye kandi hakaba harimo bamwe bagize intege nke kuko bagiraga abafana bahuriraho, ariko we agikomeje urugamba, ati “urabona tukiri kumwe twagiraga abafana duhuriyeho, ugasanga ni benshi, ariko ubu usanga twarabagabanye, hakabamo n’abafite intege nke usanga basigara inyuma. Gusa njye nubwo ntavuga ko mfite intege nyinshi cyane, ndacyarwana no gukomeza gukora kandi bizangendekera neza.”
Muri iyi minsi, BullDogg yashyize hanze indirimbo nshya yise ‘Méchamment’ avuga ko irimo ubutumwa azagenderaho mu mishinga ye yo muri uyu mwaka wa 2017.

robotstxt: allowed

filter: keep


text:
Hari benshi bagize uruhare haba uruziguye cyangwa se urutaziguye ngo badukure kuri Fagilia na Kipepeo byari byarigaruriye amatwi ndetse n’udukaseti tw’Abanyarwanda nyuma gato ya Jenoside yakorewe abatutsi aho umuziki cyo kimwe n’ubuzima bw’igihugu bwagiye gutangira hafi kuri zeru.
Iyi muzika ngiye kugarukaho muri iyi nkuru n’iyo uyu munsi dufite ishingiyeho imizi niyo dukesha benshi bihebeye ikabaraza amajoro bajya kuyireba abandi ikababera akazi ka buri munsi.
Mc Monday
Kuva mu mwaka w’i 1994 ibitangazamakuru byariho mu Rwanda byabarirwaga ku ntoki kuko hari hariho ibitangazamakuru bya Leta byari bibumbiwe mu cyitwaga ORINFOR.
Mu mwaka w’i 2004 nibwo mu Rwanda haje insakazamajwi ya radio 10 izana impinduka mu cyari imyidagaduro y’u Rwanda bityo umuziki wakorwaga n’abari urubyiruko muri icyo gihe utarabonaga aho umenera ku yari radio rukumbi ariyo radio Rwanda utangira gukinwa ndetse ushinga imizi.
Binyuze mu kiganiro ‘Duteze imbere umuziki Nyarwanda’ cyakorwa na Mc Monday washyize ibuye rikomeye ku muziki dufite kuri ubu. Binyuze muri iki kiganiro ntibyatinze humvikana amazina mashya mu ruhando rwa muzika ingero twatanga ni nka Mani Martin nko mu ndirimbo ‘Mfite urukumbuzi’ Alex Dusabe mu ndirimbo ‘Umuyoboro’, Abasore bari bagize itsinda Kigali Boys mu ndirimbo yabo ‘Abakobwa b’i Kigali’ ndetse n’abandi bagiye batandukanye.
Itsinda rya UTP
UTP ni itsinda ryari rigizwe n’abasore babiri aribo MIM ndetse na Neg G nyuma yaho gato haje kwiyongeramo umusore Riderman maze baza kumenyekana babikesha impinduramatwara muri muzika Nyarwanda bari bazanye kubw’icyo gihe.
Aho bafataga injyana (beat) bakayihuza n’ubusizi, bityo kubw’insubirajwi n’insubirajambo bazanye icyo gihe byatumye biyobokwa n’abari abahanzi muri icyo gihe ndetse kugeza nanubu bishinga imizi bituma bibubakira amazina karahava.
Miss Jojo na Miss Chanel
Aba bari bakiri abangavu muri icyo gihe biragoye ko basohoka mu mitwe y’abanyarwanda by’umwihariko abakunzi b’umuziki nyarwanda kubw’uruhare bagize rutaziguye mu gufata iyambere bakagaragaza ko n’umukobwa nawe ukiri muto yakora umuziki cyo kimwe nka musaza we.
Umuhanzikazi Miss Chanel muri bamwe mu bakobwa batinyuye bagenzi babo muri muzika
Nubwo bigoye kumenya uwarushaga undi ubuhanga muri aba babiri kuko wasangaga bose barigaruriye imitima ya benshi gusa ntawakwirengagiza itafari bashyize mu guteza imbere umuziki dufite kuri ubu kuko birashoboka ko iyo badatinyuka amazina nka Knowles, Queen Cha, Ciney, Young Grace aba atarajya ahagaragara mu ruhando rwa muzika nyarwanda.
Mahoniboni
Nyuma y’injyana ya Rumba yakunzwe ndetse yigarurira imitima ya benshi yakorwaga n’abahanzi babayeho mbere gato ya Jenoside yakoreye Abatutsi, nyuma yaho ahagana mu mwaka wa 2005 nibwo amatwi y’abanyarwanda yumvise indi njyana itandukanye n’iyo ya Rap itangizwa na Mc Mahoniboni.
Indirimbo nka ’turi kumwe’ ndetse na ’kubaka izina’ ziri muzasigaye mu mitwe ya benshi mu Rwanda
Nubwo injyana ya Rap itabanje kwakirwa muri icyo gihe ubwo yafatwaga nk’injyana y’ibirara gusa uko iminsi yagiye ihita iyi njyana yagiye yinjira mu mitima y’abanyarwanda cyane cyane mu rubyiruko.
Ahagana mu mwaka w’i 2008 nibwo haje andi matsinda anyuranye maze ashimangira neza ko iyo njyana iri mu zikunzwe mu Rwanda.
BzB na Jay P
Burya ijwi ryiza ry’umuhanzi ntirihagije ngo riryohere amatwi y’abaryumva kuko indirimbo kugira ngo igire umudiho bisaba ko n’uwutunganya aba abizobereye aribo bita aba Producer. Bamwe mu ba Producer u Rwanda rwagize beza ndetse bagakora ako kazi bitari umurundo w’amafaranga bakuramo kuko icyo gihe ntayabagamo ahubwo biturutse ku rukundo ndetse no kwitanga kwabo BzB na Jay P bahinduye umuziki nyarwanda uva ku rwego rumwe ujya ku rundi.
Ibihangano bya Rap mukuza mu Rwanda byinshi byaciye mu maboko ya BzB
Muyoboke Alexis
Ntabwo ari umuhanzi mwiza cyangwa abe umwe mu batunganya indirimbo gusa uruhare yagize mu iterambere rya muzika Nyarwanda ngo igere ku rwego ishobora kuba yatunga umuhanzi uwukora ndetse bamwe bava kuwukora nk’abishimisha babigira akazi ubwo yerekanaga ko kuba uri umuhanzi mwiza bidahagije bisaba no kugira umujyanama ugufasha mu gushaka akaryo k’ibihangano byawe.
Muyoboke yafashije abahanzi benshi kwagura umuziki wabo by’umwihariko hirya no hino mu bihugu by’abaturanyi.
Uruhare rwe kubahanzi nka Tom Close, abari inshuti z’ikirere, Urban Boyz, Dream Boys ndetse n’abandi yagiye afasha mu buryo bumwe cyangwa ubundi.
Dj Adams
Nubwo mu gutangira ndetse n’uburyo yabikoragamo bitanyuze benshi muri icyo gihe gusa uruhare rwe ni ipfundo rikomeye ku hazaza ha muzika nyarwanda, kuko byari bigeze aho umuntu afata indirimbo y’igifaransa akayisobanurira abanyarwanda maze akayiyitirira.
Binyuze mu kiganiro Dj Adams yakora kuri City Radio mu masaha ya n’ijoro nibwo hatangiye impinduka zikomeye ku bahanzi b’icyo gihe ndetse benshi mu bari bakunzwe muri icyo gihe batangira kujya bakora indirimbo zabo mu muziki Gakondo.
hari benshi mu bahanzi uyu munyamakuru yatumiye bakanga kwitabira ubutumire bwe kubw’ibihangano byabo byari inshishurano
Gukebura benshi mu bahanzi muri icyo gihe byatumye hari bamwe muri bo bafata umwanzuro wo guha umurongo umuziki wabo ndetse bazamura umwimerere w’ibihangano byabo. Ari nabyo byabaye intandaro y’uko hari bamwe bafashe icyemezo bakagaruka muri Gakondo yabo bagakora umuziki wa Kinyarwanda.
ICYITONDERWA : Ibi ni ibitekerezo bwite by’umwanditsi Erick M. RUZINDANA nawe hari ubundi buryo ubibona wabidusangiza tukarushaho kungurana ibitekerezo.
Yanditswe na Erick M. RUZINDANA
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->
Makonikoshwa na docter Claude KO wabibagiwe ?
Makonikoshwa na docter Claude KO wabibagiwe ?
Iyi Nkuru Ni Nziza Ariko Irabura Icukumbura. Kuko Uvuze Ibitambo bya Muzika Nyarwanda Ukibagirwa Rafiki aka Coga Style na Groupe ya KGB, Haba Haburamo Ikintu
wibagiwe murenzi wakoraga kuri contact


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 4, 1-8)
Bavandimwe, 1twavuga iki ku mukurambere wacu Abrahamu? Hari icyo yaba yararonse ku bw’umubiri ? 2Niba Abrahamu yarabaye intungane abikesheje ibyo yakoze, akwiriye kubyirata, usibye imbere y’Imana. 3Nonese ibyanditswe bivuga iki? Ngo « Abrahamu yemera Uhoraho, bituma aba intungane. » 4Umuntu kandi ukoze umurimo, igihembo ntagihabwa ku buntu, ahubwo barakimugomba. 5Naho utagize icyo akora, ariko akemera uha umunyabyaha kuba intungane, uko kwemera kwe kuzamuha ubutungane. 6Nk’uko Dawudi avuga amahirwe y’umuntu Imana iha kuba intungane kandi nta bikorwa, ati 7« Hahirwa abababariwe ibicumuro, maze ibyaha byabo bikarenzwaho. 8Hahirwa umuntu Nyagasani adashinja icyaha.»
ZABURI (Zab 32 (31), 1-2, 5ab, 7b.11)
Inyik/ Hahirwa umuntu Nyagasani adashinja icyaha.
Hahirwa umuntu wababariwe igicumuro cye,
icyaha yakoze kikarenzwa amaso !
Hahirwa umuntu Uhoraho adahamya icyaha yakoze,
n’umutima we ntugire uburiganya.
Ni bwo rero nkwirezeho icyaha cyanjye,
sinazinzika amafuti yanjye.
Naravuze nti « Ngiye kubwira Uhoraho ibicumuro byanjye.»
Uhoraho, utuma mpanika indirimbo z’abarokowe.
Ntungane, nimwizihirwe munezezwe n’Uhoraho,
mudabagire mu byishimo,
muvuze impundu mwese abanyamutima uboneye.
IBANGONDIRIMBO RIBANZIRIZA IVANJILI (Zab 33 (32), 22)
Alleluya Alleluya.
Uhoraho, ineza yawe iraduhoreho,
nk’uko amizero yacu agushingiyeho.
Alleluya.
IVANJILI
+ Luka (Lk 12, 1-7)
Muri icyo gihe, 1abantu bageze ku bihumbi n’ibihumbi barakorana ndetse barabyigana. Yezu abanza kubwira abigishwa be ati «Mwirinde umusemburo w’Abafarizayi ! » ashaka kuvuga uburyarya bwabo. 2Arongera ati « Nta kintu gihishe kitazagaragara, nta n’igihishiriwe kitazamenyekana. 3Kuko ibyo mwavugiye mu mwijima bizumvikana ku mugaragaro, n’ibyo mwavugiye ahiherereye mwongorera bizatangarizwa ahirengeye. 4Mwe ncuti zanjye reka mbabwire : ntimugatinye abica umubiri, nyuma ntibagire ikindi bashobora kubatwara. 5Ahubwo reka mbabwire uwo mukwiye gutinya : mutinye Umara kwica agashobora no kubaroha mu nyenga y’umuriro. Koko ndabibabwiye : Uwo nguwo muzajye mumutinya. 6Mbese ibishwi bitanu ntibigura uduceri tubiri ? Nyamara nta na kimwe muri byo Imana yibagirwa. 7Mwebweho ndetse n’imisatsi yo ku mutwe wanyu yose irabaze. Ntimugatinye rero : murushije agaciro ibishwi byinshi.


text:
Korali Jehovanis ibarizwa kuri Cathedral Yohani umubatiza mu myiteguro ikaze yo kumurika Album ya mbere y’ Amashusho
Yanditswe na Imanishimwe Dieudonne September 8, 2017
Korali Jehovanis ikorera umurimo w’ Imana mu itorero rya Ear cathedral yitiriwe Yohani Umubatiza Wera mu mujyi wa Musanze iri mu myiteguro ikomeye yo Kumurika ku mugaragaro Album yabo kuri […]
Korali Jehovanis ikorera umurimo w’ Imana mu itorero rya Ear cathedral yitiriwe Yohani Umubatiza Wera mu mujyi wa Musanze iri mu myiteguro ikomeye yo Kumurika ku mugaragaro Album yabo kuri icyi cyumweru taliki 10 Nzeri 2017
Mu kiganiro Ubwo umunyamakuru w’ibyiringiro.rw yabiranye na Amani Umuyobozi w’iyi korali ubwo yabasuraga yasanze imihigo ari yose ,basubira mu ndirimbo ku buryo ngo abazitabira uyu muhango bazabona abaririmbyi beza mu majwi y’umwimerere (Live)abacuranzi ,ababyinnyi,…batubwiyeko kandi iki gikorwa kizanitabirwa na bamwe mu bahanzi bamenyerewe hano mu Rwanda mu gusetsa barimo Kanyombya n’abandi barimo abaririmbyi bazaturuka mu gihugu cya Uganda kuko ngo naho bahafite imshuti nyinshi.
Aba baririmbyi ba korali Jehovanis bagiye gushyira hanze uyu muzingo,nyuma y’ibihe bitandukanye bagiye banyuramo byinshi bitaboroheye.
Dore Amateka ya Korali Jehovanis
Chorale Jehovanis ni umutwe w’abaririmbyi ukorera umurimo w’Imana muri Cathedrale Yohana Umubatiza Wera, mu Itorero Angilikani mu Rwanda, Diyoseze ya Shyira. Yatangiye mu mwaka wa 1989 itangira yitwa Turirimbire Yesu, itangizwa n’abantu umunani ari bo: Kabera, Judith Mukamunana, Nsengiyumva Samuel, Munyazikwiye Elyse, Mutabaruka J.Baptiste, Nzitabera, Esperance , Mutezintare Augustin. Ikaba yari iyobowe na NSENGIYUMVA Samuel. Mu bayitangije umwe ni we ukiyiririmbamo akaba anayibereye Umutoza (Dirigeant). Yafashe izina Yehovanisi (bisobanura ngo Uwiteka ni We bendera ryacu) mu mwaka wa 1992 (Kuva 17:15) ikaba yari ifite abaririmbyi bagera muri makumyabiri (20).
Chorale Yehovanisi yagize uruhare runini mu kwamamaza ubutumwa bwiza hirya no hino mu gihugu:
- Yazengurutse mu maparuwase hafi ya yose yo muri Diyoseze ya Shyira cyane cyane mu gihe yari itarabyara Kivu
- Yasuye Diyoseze ya Kigeme yifashishwa gukora amavuna mu maparuwasi.
- Yasuye Paruwasi ya Kacyiru, ijya kuvuga ubutumwa mu Bugesera kuri Paruwasi ya Mbyo.
- Yamamaje inkuru nziza ya Yesu Kristo mu bucidikoni yerekana Filime y’ubuzima bwa Yesu.
- Yifashishijwe mu kugarura ababaga bataye umurimo w’Imana mu itorero Anglican.
- Yifashishijwe mu gushinga amakanisa atandukanye muri Diyoseze ya Shyira
Muri izo ngendo zose twahuye n’imbogamizi nyinshi zishingiye ku buryo bwo kugera aho twabaga tugiye kuvuga ubutumwa, ku buryo hari igihe twagendaga mu modoka ya Dayihatsu imvura iratunyagira, ubundi tugatwara ibyuma ku magare. Hakaba n’ubwo twifashishaga amagare ya bagenzi bacu mu gutwara abaririmbyi. Muri make twakoze umurimo mu bihe twabonaga ko bishoboka n’ibidashoboka.
Icyadufashije gukora uyu murimo kandi ni ukwitanga tumaramaje nta n’uwikanyizaga cyangwa ngo agire ubugugu. Kandi iyo dutekereje dusanga intego y’ivugabutumwa dufite igenda igerwaho kuko n’ubuhamya buturuka mu bo twasuye burabigaragaza.
Mu bikorwa by’iterambere, twagiye I Bukavu gukora Album y’amajwi, twaguze ibyuma bidufasha gukora umurimo ku buryo aho twajyaga hose twahakuraga inshuti kuko tuba twabasusurukije. Urugero turi I Bugesera baduhaye intama n’inkoko.
Imana kandi yagiye iturinda impanuka zitandukanye mu ngendo twakoze hirya no hino.
NDAGIJIMANA Flavien / Ibyiringiro. rw


text:
Bamwe mu baturage batuye mu mirenge itandukanye yo mu Karere ka Gatsibo, bavuga ko babangamiwe no kuba baraciwe amafaranga yo kugura tereviziyo ariko bakaba bamaze imyaka isaga ibiri batarazica iryera.
Aba baturage bavuga ko mu mwaka wa 2014 aribwo ubuyobozi bw’imidugudu bwabaciye amafaranga y’u Rwanda Magana atanu maze bakababwira ko azagurwamo za televiziyo rusange zizajya zireberwa ku tugari, ariko hakaba hashize imyaka isaga ibiri izo tereviziyo batarazibona.
Mutaribana Riban, umuturage utuye mu kagari ka Bushobora,avuga ko baheruka batanga ayo mafaranga babwirwa ko ariyo kugura televiziyo ariko hakaba hashize imyaka isaga ibiri batarayibona.
Aganira n’iki kinyamakuru, uyu muturage yagize ati ”buri rugo bagendaga barwaka amafaranga Magana atanu ariko nta televiziyo baratwereka kandi hashize imyaka ibiri, kuba tutarayibona biratubabaza kuko ni igihombo, kuki tutayibona kandi twaratanze amafaranga”.
Kubwimana Jean de Dieu atuye mu Murenge wa Rugarama, ati” duheruka tuyatanga ariko ntituzi aho iyo tereviziyo yaheze”.
Abayobozi b’utugari bavuga ko izo televiziyo zaguzwe bakaba bazifite gusa ngo kuzereka abaturage bikaba bidashoboka kuko zaguzwe mu rwego rwo guhigura umuhigo wari wahizwe wo kugirango bigaragare ko buri kagari gafite tereviziyo. Bavuga ko ibyo kuzireba bisaba ko utugari kubanza kugerwaho n’amashanyarazi dore ko mu tugari 69 tugize akarere ka Gatsibo 29 gusa aritwo dufite umuriro gusa.
Ndayisenga Jean Claude, umuyobozi w’umurenge wa Remera, avuga ko izo tereviziyo zaguzwe mu rwego rwo guhigura umuhigo wari uri muri gahunda y’imihigo yo mu mwaka wa 2014-2015. “Ntabwo twavuga ko kugura tereviziyo tutarabona umuriro ari umushinga wizwe nabi, kuko muri gahunda y’imihigo habaho gutekereza no kureba kure kuko umuntu arebye hafi gusa byatuma cya cyerekezo 2020 tutakigeraho,kuba tereviziyo bazifite kugeza uyu munsi nk’umutungo w’akagari icyo tugiye gukora ni ugukora ubuvugizi ku buryo utwo tugari twabona umuriro”.
Urujeni Consoleé, Umunyamabanga Nshingwabikorwa w’umurenge wa Rugarama, avuga ko izo tereviziyo zaguzwe mu rwego rwo guhigura umuhigo wahizwe mu mwaka wa 2014-2015, kandi uwo muhigo ukaba warahiguwe ku rwego rushimishije,bityo abaturage bakaba bazazibyaza umusaruro n’ubwo byatinze.
Manzi Theogene, umuyobozi w’Akarere ka Gatsibo wungirije ushinzwe ubukungu aganira n’Izuba Rirashe, yavuze ko Akarere ka Gatsibo katigeze kagira uwo muhigo gusa akavuga ko niba hari abaturage baba barishyize hamwe bakagura tereviziyo bafashwa kubona umuriro. “Njyewe ntabwo mbizi ni ibintu byabaye mu mwaka w’imihigo wa 2014-2015, bivuze ngo twageze ahangaha umwaka wararangiye ibyo byarabaye, nkurikije uko babimbwiye njyewe mbona iryo ari igenamigambi ridakwiye kuko ntibikwiye ko wabwira abantu ngo bagure tereviziyo utari wababonera umuriro iryo njye numva ari igenamigambi rikennye,njye ndibwira ko ari ikintu nza gushyikiriza komite nyobozi tukabiganiraho utugari twose tukabona umuriro”.


text:
Mu minsi ishize nibwo Bishop yari ageze mu mwanya wo kubohora abantu, yaje guhamagara ngo abakobwa barara basambanywa n’abazimu ngo abasengere muribo haza umukobwa umaze imyaka cumi n’ine (14) maze ara musengera arakira.
Mu magamba ye Bishop Rugagi yavuze ko umwuka w’Imana ari kumwereka umukobwa umaze imyaka cumi n’ine asambanywa n’abadayimoni ko yaza akamusengera akabohoka.
Yagize ati, “ Hano hari umukobwa urara usambanywa n’umuzimu, kandi bakamarana umwanya munini cyane, kuburyo niyo amurekuye atongera gusinzira, ndetse aba yanacitse intege cyane kuburyo nta n’akazi yabasha gukora.”
Habanje guhaguruka abakobwa 3, Bishop ati, “ Mupfukame aho, ariko hari undi umwuka w’Imana arikunyereka kandi sindabona atambuka. Uwo mukobwa amaranye n’uwo muzimu igihe kinini basambana, kandi ikindi ndabona yambaye ipantalo n’agashati k’umutuku yajyanishije n’udukweto tw’umutuku.”
Ubwo Bishop amaze kuvuga ibyo uwo mukobwa yavuye ku izima yumva noneho ariwe arahaguruka, Bishop ati : Niwowe narintegereje kuko Imana yanyerekaga ko utaraza. Ubwo uwo mukobwa Bishop yahise amusengera,hanyuma amaze kumusengera arabohoka avuga uko byagenze.
Mu magambo ye ati, “Uyu ni umwaka wa 14 uwo muzimu arara ansambanya ijoro ryose, nkabyuka nta mbaraga nankeya nfite numva nacitse integer cyane.” Bishop yamubwiye ko Imana imukijije kandi ko atazongera kubona uwo muzimu ukundi, kuko igitanda cye agitwikirije amaraso ya Yesu ndetse n’umuriro.
Bishop yamubwiye ko abohotse burundu kuva uwo munsi.


text:
Rwanda | Nyagatare: Ubuyobozi bw’akarere bugiye gusinyana imihigo n’abagize JAF kugira ngo barusheho kwihutisha no kunoza imikorere
Nyuma y’inama yahuje Ubuyobozi bw’Akarere ka Nyagatare n’ ihuriro ry’abafatanyabikorwa bako mu iterambere (JAF) kuri uyu wa 19/09/2012, Ubuyobozi bw’Akarere ka Nyagatare buratangaza ko mu byumweru bibiri biri imbere buzasinyana imihogo n’abafatanyabikorwa aho bazagaragaza ibikorwa byabo mu rwego rwo kunganira imihigo y’akarere.
Umuyobozi w’Akarere ka Nyagatare, Sabiti Fred, avuga ko gusinyana imihigo n’abagize ihuriro ry’abafatanyabikorwa b’akarere bizihutisha iterambere ry’ako karere kandi bikagahesha umwanya mwiza mu kwesa imihigo. Mayor Sabiti akomeza avuga ko bumvikanye ko bagenda bakayinoza noneho mu byumweru bibiri bari imbere bakazaza kuyisinyana n’ubuyobozi bw’akarere.
Nyuma yo gusinyana imihigo ngo hazajyaho itsinda zijya rigeunzura ishyirwa mu bikorwa ry’iyo mihigo buri kwezi. Umuyobozi w’Akarere ka Nyagatare akaba avuga ko iryo tsinda  rizaba rigizwe na bamwe mu bakozi b’Akarere ndetse na bamwe mubagize JAF y’akarere. Akomeza avuga ko bizafasha kwihutisha imikorere ku buryo mu kwezi kwa gatandatu ibyo biyemeje byose bizaba byarangiye. Ibi ngo bikaba byabafasha mu ruhando rwe kwesa imihigo ku rwego rw’igihugu dore ko isuzumwa ryayo ku busanzwe riba mu kwa gatandatu.
Tumukunde Chantal, uhagarariye Digital Opportunity Trust, avuga ko mu kunoza imikorere abafatanyabikorwa b’Akarere ka Nyagatare bagomba gushyira ingufu mu kwegera abaturage baha serivisi. Yagize ati “Ni ukugerageza gukorana n’akarere mu nzego zacu zose dukoreramo tugera mu baturage tukabereka ibyo dukora kuko ari byakwihutisha iterambere ry’akarere.â€
Iyakeremye Aimée, Umuyobozi wa JAF y’Akarere ka Nyagatare, we asaba abaturage kugaragaza ibikorwa bakora kugira ngo na byo bigaragare mu bikorerwa mu karere. Ati “Hari ibikorwa byinshi biba bikorwa ariko ntitubimenye kugira ngo bishyirwe hamwe n’ibindi byinjinzwe mu mihigo y’akarere kandi kuri ubu imihigu ireba ibikorwa by’abantu bose.†Iyakaremye akaba avuga ko biramutse bikozwe byafasha akarere kuba aka mbere mu kwesa imihigo.
Uyu muyobozi wa JAF y’Akarere ka Nyagatare akaba avuga ko mbere yo gusinyana imihigo n’akarere barimo gutegura urutonde rw’abafatanyabikorwa bakuramo abarangije ibikorwa byabo ndtse baninjizamo abazanye ibikorwa bishya. Ku urwo rutonde bakaba banagaragaza ibikorwa bya buri mufatanyabikorwa ku buryo bizafasha mu gukurikirana uko bishyirwa mu bikorwa ndetse bikazajya binafasha akarere aho kageze mu mihigo.


text:
Mu gihe bivugwa ko hari abantu ubwabo basigaye banisabira ko ababo bajyanwa mu Kigo ngororamuco cya Iwawa, Akarere ka Huye karatekereza n’ahandi hashyirwa uburyo bwafasha bamwe mu kubona ubumenyi bwo kwihangira umurimo, butangirwa Iwawa.
Umunyamabanga Nshingwabikorwa w’Akarere ka Huye, Vedaste Nshimiyimana, yabwiye abanyamakuru basuye aka Karere ku bufatanye n’Inama Nkuru y’Itangazamakuru (MHC) itewe inkunga na UNDP, ko mu biteganywa gufasha urubyiruko harimo no gutanga amsomo nk’ay’Iwawa.
Mu guhashya ubusabirizi, avuga ko ubusanzwe aka karere gasanganywe ibigo bibiri ngororamuco i Mbazi, ahahurizwa inzererezi, abasabirizi n’abafatiwe ibiyobyabwenge.
Ariko akavuga ko hari umushinga wo kongera ibikorwa byahakorerwaga, hakanakorerwa nk’ibikorerwa abajyanwe Iwawa.
Yagize ati “ Turashaka no kubyagura, ahantu hari umurenge, turashaka kuwubaka ahandi; turimo turashaka gushyiramo ishuri ry’imyuga, kuko harimo n’abakuru baba barimo, kandi abantu bose ntibajya Iwawa. Iwawa abantu basigaye bashaka koherezayo abantu babo bagize ibibazo, kuko babona bavayo bakize kandi barize n’imyuga, bafite ubumenyi n’ubushobozi, twe turashaka kuba ari noneho twubaka.”
Akarere ka Huye kavuga ko gateganya ko bazajya bajyanayo abana batagize amahirwe yo gufashwa n’imiryango yabo kugira icyo yimarira, bakigishirizwayo nk’amezi atatu nibura.
Uretse abana, Umunyamabanga Nshingwabikorwa w’Akarere avuga ko abantu bakuru bafatirwa mu kwenga ibiyobyabwenge, na bo bazajyanwayo mu kwigishwa imyuga, kugira ngo abone ubumenyi bwo kwiteza imbere, aho kujya mu biyobyabwenge yabonaga nko gushakiramo amakiriro.
Aka karere karanavuga ko mu gukumira ko hari abana bajya mu buzererezi, kagiye gukora ubushakashatsi no mu tugari, hagatoranywa byibuze imiryango 150 buri mwaka igaragara ko ‘ishobora kuba ifite abana baba inzererezi’, bagafashwa.
Ingengo y’imari iteganyijwe kuri iyo miryango asobanura ko ikoreshwa mu kubatera inkunga, kwishyura ubwisungane mu kwivuza, kugura amatungo n’ubundi bufasha.
Ikigo cya Iwawa cyatangiye gikemangwa, gifatwa nka gereza, ariko nyuma kiza kugaragara nk’ikigo gikomeye gitoza urubyiruko kwihangira imyunga, maze ubumenyi buhatangirwa bukifuzwa na benshi.


text:
Minisitiri w’Uburinganire n’Iterambere ry’umuryango, Nyirasafari Espérance, ubwo yasuraga Akarere ka Rubavu yababajwe no kuba hakiri abana b’impinja barererwa ku mupaka, avuga ko iki kibazo kigomba gukemurwa vuba.
Abasiga izi mpinja ku mupaka muto uhuza u Rwanda na Congo ni abagore bakora ubucuruzi buciriritse bwambukiranya umupaka biganjemo abakomoka mu Karere ka Rubavu.
N’ubwo iki kibazo kimaze igihe kitari gito kitarabonerwa gisubizo, Minisitiri Nyirasafari avuga ko hagiye gushyirwaho irerero ry’aba bana kugira ngo ababyeyi babo bajye babasiga ahantu hazwi ndetse bitabweho ku buryo bunoze.
Ati “Ababyeyi bagomba gukora bakabona ibitunga abana, ariko n’abana na bo bagomba gusigaranwa n’abantu babacunze, babitayeho bagasigara ahantu habereye umwana, dufatanije n’Akarere twiyemeje gushaka uburyo bwiza abana bagira aho basigara. Ku badashoboye kubasiga mu ngo za bo bafite abo babasigiye twiyemeje gushaka urugo mbonezamikurire bashobora gusigaramo kandi bagasigara bari kumwe n’abantu babareba bashobora no kubagaburira.”
Minisitiri Nyirasafari akomeza avuga ko iyi gahunda itareba aba babyeyi basiga abana ku mupaka gusa, ahubwo ngo ni gahunda biteganywa ko izakorwa mu gihugu hose.
Ati “Si no kuvuga ngo ni ku mupaka gusa, ahubwo ni politiki ya Leta yo kuvuga ngo byibuze muri buri kagali, abana kuva ku minsi mike ishoboka kugeza ku myaka itandatu ba bandi baba batarajya mu mashuri abanza bagire aho birirwa kugira ngo bahigire imico inyuranye myiza, isuku, ikinyabupfura, uburere bunyuranye, banige kubana n’abandi hakiri kare ariko bafite n’abantu babihuguriwe bashobora kubibafashamo umunsi ku munsi, bityo bigatuma ababyeyi bakora ndetse n’abana bakagira imikurire n’uburere bwiza.”
Ku ikubitiro iki kibazo cyagiye kigaragara ndetse kikanengwa cyane ubwo izi mpinja zarerwaga n’abana bakiri bato ntibabashe kujya kwiga, ariko n’ubwo izi mpinja zigisigara ku mupaka ntizikirerwa n’abana ahubwo ni abantu bakuru.
Bamwe mu bagore bareresha abana bana bavuga ko babikora kubera ubushobozi buke kuko ngo batayobewe ko gusiga umwana mu rugo hari uwo kumwitaho ari byo bifite umumaro.
Uwimana Annonciata yagize ati “Umwana wanjye afite amezi atandatu, musiga ahangaha nkirirwa i Goma nyine kuko nta kundi nabigenza, ntunzwe no kwikorera imizigo y’abantu kugira ngo umuryango wanjye ubashe kubona ikiwutunga kandi ni njye ukora njyenyine, nkora nyakabyizi, none se nategereza igihe umwana azabera mukuru tugatungwa n’iki? Ni ukumusiga nyine akirirwa arira ariko ntabwo aba ari bupfe.”
Abasigarana aba bana bishyuza amafaranga hagati ya 400 na 600 ku mwana umwe, bakemeza ko iyo nyina w’umwana atasize icyo kugaburira umwana we hari ubwo ashobora kubwirirwa.
Uwiduhaye Francine aganira n’umwe mu barera aba bana yagize ati “Turabarera ba nyina bakirirwa mu bucuruzi muri Congo bataha bakatwishyura, hari abafite ubushobozi bwo gusigira umwana igikoma n’ibyo kurya, ariko abatabishoboye ubwo nyine umwana arabwirirwa akazarya nyina avuye gukorera amafaranga.”
Minisiteri y’Uburinganire n’Iterambere ry’Umuryango ntitangaza ukwezi cyangwa umwaka iki kibazo kigomba kuba cyarangiye, gusa ngo kigomba kurangira vuba.
Minisitiri Nyirasafari ati “Igihe none aha sinakikubwira, gusa ni ikibazo cyihutirwa tugomba gushakira igisubizo rwose vuba, turakora ibishoboka byose igisubizo kiboneke vuba.”
Abana basigara ku mupaka muto uhuza u Rwanda na Congo babarirwa hagati ya 25 na 30 ku munsi, aho umuntu umwe ashobora gusigarana abana bari hejuru ya batatu.
Nta nyubako ihari izi mpinja zirirwamo kuko usanga babaryamishije ku mabaraza y’inyubako hanze, iyo uhageze ushobora gukeka ko ugeze mu cyumba abagore babyariramo (maternite) usanganirwa n’urusaka rw’abana barira kuko abenshi baba ari impinja zakagombye kuba ziri kumwe na ba nyina zikiri ku ibere.


text:
1. “Nimushakashake Uhoraho mwebwe abiyoroshya bo ku isi mwese, nimukurikize amategeko ye!” “ibyo abantu bita ibisazi, ni byo lmana yihitiyemo ngo irindagize abiyita abahanga; kandi ibinyantege nke ku bantu, ni byo lmana yitoreye ngo isuzuguze abanyamaboko.” “Yezu abonye ikivunge cy’abantu aterera umusozi. Aricara, abigishwa be baramwegera. Nuko araterura arigisha ati «Hahirwa abiyoroshya, kuko bazatunga isi ho umurage”.
2. Amasomo yo kuri iki cyumweru afite igitekerezo cy’ingenzi ahuriyeho aricyo ubwiyoroshye mu mubireho ya muntu no mu byo akora. Kwigira ikimana n’igihangange sibyo bitugira abantu, ahubwo gutega amatwi, gushungura no kutigira bamenya mu bintu no ku bantu, ni ukumenya icyo Nyagasani adushakaho,ni ugukora ugushaka kwe.
3. Umuhanuzi Sofoniya aratwereka Israheli itakirangwamo abirasi n’abakandagira amategeko, arerekana mu by’ukuri umugambi w’Imana n’ugushaka kwayo ku bantu: Kuyishakashaka mu bwiyoroshye no kuba umuryango wiyoroshya kandi wicisha bugufi. Urugendo Imana yaje gukorana na muntu, ni urugendo rurangwa no kwihangana no gukingura buhoro buhoro ubwenge bwa muntu uko iminsi igenda iha indi kuko Imana yifuza ko hazagira igihe maze umuryango w’abantu yihitiyemo ngo babane kandi bagendane, ntuzongere gucumura ukundi, cyangwa ngo uvuge ibinyoma; ururimi rubeshya ntiruzongera kumvikana ku kanwa kawo. Ni umuryango uzarangwa no kwicisha bugufi no gushakashaka Imana kandi uyobowe n’Ijambo ryayo.
4. Pawulo mu ibaruwa yandikiye abanyakorinti, uwo muryango muto w’abakristu wari ukivuka kandi wari uhanganye n’amadini y’ibyaduka y’icyo gihe, kwicamo ibice no gutwarwa gusa n’ubuhanga no kuvuga neza k’abagereki, arasa nubwira abantu ati uwo mugambi Nyagasani afitiye muntu uzashoboka abantu nibibuka ko mbere na mbere batowe n’Imana. Kuba muntu ari intore, kuba yaragiriwe icyo cyizere gikomeye, nibyo byari bikwiye gutuma yirinda kwikuza, agahora yubaha Imana n’ibiremwa byayo kuko ariyo akesha kuba muri Kristu Yezu, We wamubereye ku bw’lmana ubuhanga n’ubutungane, akaba ari we kandi umutagatifuza akanamurokora. Pawulo aributsa abamwumva ko abahanga n’ibihangange atari bo bonyine Imana ishyira imbere, ko ahubwo yita kuri buri wese, ndetse ikanitorera ibyo abantu bita ibisazi, ngo irindagize abiyita abahanga.
5. Nibyo Ivanjili ya Matayo, muri Disikuru programu Yezu yavugiye k’umusozi, itubwira. Kuba Yezu agiye kuvugira iyo disikuru ye k’umusozi, birashushaka ko Yezu ari Musa mushya uri rwagati mu bantu, akaba azanye itegeko rishya kandi ridakuka, akaba avuga Ijambo rishya kandi ribeshaho, atari ibya nyirarureshwa ahubwo ribeshaho iteka ryose. Yezu yaje kurengera no kwita ku babaye bose b’ibihe byose n’ingero zose, yaje kwibutsa ko umugenzo wo kwiyoroshya ukingura ijuru, yaje guhumuriza ababaye ngo batiheba, yaje kwibutsa ko twese twahamagariwe ubutungane no guharanira kuba abana banyuze Imana. Yezu yaje kuturinda gukuka umutima agira ati ndi umunyampuhwe namwe mujye mugirirana impuhwe, yaje kutwigisha kandi ko gucya k’umutima ari umuti duhamagarirwa gusanganiza abo dusanga n’abadusanga.
Gutera amahoro Yezu yatweretse ko ari umushinga ukomeye yatuzaniye, ariko ko twese tugomba kumufasha kugira ngo twitwe abana b’Imana. Yezu ariko aranatubwira ko guharanira ibyo byose bisaba ubwitange no kwakira ibitunaniza. Niyo mpamvu agira ati: “Murahirwa nibabatuka, bakabatoteza, bakanababeshyera ku buryo bwose, ari jye babahora” kandi mumenye ko ntazabatererana.”


text:
Rumwe muri urwo rumogi rwari rubitse mu nzu, rufunze mu dushashi tujyamo udupfunyika 100, kamwe kagura amafaranga hagati ya 150 Frw na 200 Frw n’urundi rwari rupakiye mu mifuka minini.
Umwe muri aba bagabo yari umuzamu warindaga akanakurikirana urujya n’uruza rw’ibyo biyobyabwenge, undi yari nyiri inzu babikagamo urumogi na ho undi ni umumotari wakoranaga na bo.
Ubwo Polisi yaberekaga itangazamakuru kuri uyu wa 20 Werurwe 2017, uretse uwo muzamu wemeye ko yari azi ko ari urumogi rurimo, abandi bose bahakanye ko batari bazi ibikorerwamo.
Yagize ati “Narenze ku itegeko nkora akazi ntemerewe, ndarira ibiyobyabwenge. Byaje mbireba, bari batarabijyana, ejo nibwo batangiye kubijyana ariko imodoka yabizanye narayibonye.”
Yakomeje avuga ko impamvu atabivuze ari uko yari akeneye amafaranga kandi atari kumenera ibanga uwamuhaye akazi.
Umuvugizi wa Polisi y’U Rwanda, ACP Theos Badege yavuze ko kugira ngo aba bafatwe byaturutse ku makuru yatanzwe n’abaturage.
Yavuze ko polisi itazigera yihanganira ubu bucuruzi kuko bwangiza urubyiruko n’ubuzima bw’abanyarwanda muri rusange.
Yagize ati “Ubutumwa burimo, ni urugamba rukomeza rwo kurengera abanyarwanda. Ntiwakwizera ko ugiye kugira urubyiruko mu gihe hari ububiko nk’ubu budakama, bukomeza kugaburira umujyi.”
Yakomeje avuga ko hakenewe uruhare rwa buri munyarwanda mu kurwanya ibiyobyabwenge byangiza ubuzima bw’abantu benshi kandi u Rwanda rubakeneye.
Mu minsi ishize, polisi yataye muri yombi abantu basaga 18 bakurikiranyweho ubucuruzi bw’urumogi, ibiro bisaga 300 byafashwe muri Rwezamenyo, Gitega na Nyarugenge.
Ingingo ya 594 y’igitabo cy’amategeko ahana ibyaha mu Rwanda, ivuga ko umuntu wese unywa, witera, uhumeka, wisiga cyangwa ukoresha ubundi buryo ubwo ari bwo bwose ibiyobyabwenge n’urusobe rw’imiti ikoreshwa nka byo mu buryo bunyuranyije n’amategeko, ahanishwa igifungo kuva ku mwaka umwe kugeza ku myaka itatu n’ihazabu y’amafaranga y’u Rwanda kuva ku bihumbi mirongo itanu kugeza ku bihumbi magana atanu.


text:
Malaki 1:2-3, Bibiriya Yera igira iti: "Narabakunze, ni ko Uwiteka avuga, nyamara murabaza muti 'wadukunze ute?' " Uwiteka ati: "Esawu ntiyari mukuru wa Yakobo se? Ariko rero nakunze Yakobo, Esawu ndamwanga, imisozi ye nyihindura amatongo, gakondo ye nyiha imbwebwe zo mu kidaturwa."
Abaroma 9:10-11, Bibiriya Yera igiri iti: "Kandi si ibyo gusa, ahubwo na Rebeka ubwo yari afite inda atwitswe n'umwe, ari we Isaka Sogokuru, na we yabwiwe ngo "umukuru azaba umugaragu w'umuto" nk'uko byanditswe ngo "Yakobo naramukunze, naho Esawu naramwanze", kandi yabibwiwe abana bataravuka, kandi batarako ikiza cyangwa ikibi, ngo ibyo Imana yagambiriye itoranya bibeho bitavuye ku mirimo, ahubwo bivuye kuri iyo ihamagara".
Abantu benshi bahera kuri ibi byanditswe bakibaza bati: "Niba Imana ari urukundo nk'uko Bibiriya ibihamya muri 1 Yohana 4:8 , kuki Imana yakunze Yakobo ikanga Esawu? cyane cyane ko yakunze umwe, ikanga undi, kandi bataravuka ngo bakore ikiza cyangwa ikibi?"
Iyo twiga Bibiriya, ni ngombwa cyane kwitondera uburyo (context) icyanditswe cyanditswemo. Yakobo na Esawu bari impanga. Muri aba bana bombi, umwe muri bo yagombaga gukomokwayo n'ubwoko bwatoranijwe bw'Imana. Bombi ntibari kubikorera icyarimwe, umwe muri bo niwe wagombaga gutoranywa. Birumvikana ko undi atari gutoranywa. Yakobo amaze gukura yaje guhindurirwa izina yitwa Isirayeli ndetse akomokwaho n'Abisirayeli, ariko Esawu na we yajekwitwa Edomu ndetse akomokwaho n'Abedomu. Esawu n'abamukomokaho, abedomu, na bo baje guhabwa umugisha n'Imana, barororoka kandi baratunga. (Itangiriro igive cya 36)
Ukurikije ibyanditswe, gukunda Yakobo no kwanga Esawu ntaho bihuriye n'ibyiyumviro bya kimuntu bisanzwe bihabwa ubusobanuro bw'aya magambo "gukunda no kwanga". icyo bivuze ahubwo, ni "ugutoranya umwe, ntutoranye undi."
Imana yatoranije Aburahamu imukuye mu bantu bose bariho ku isi muri icyo gihe. Imana iyo ibishaka, yashoboraga kuvuga iti Aburahamu naramukunze, abasigaye narabanze. Imana yatoranije umwana wa Aburahamu witwa Isaka, ntiyatoranya undi mwana wa Aburahamu witwa Ishimayeli. Imana iyo ibishaka yashoboraga kuvuga iti "Isaka naramukunze, Ishimayeli naramwanze."
Umwanzuro
Abaroma igice cya 9, Bibiriya irabisobanura mu buryo budashidikanywaho ko gukunda Yakobo no kwanga Esawu, bisobanuye gutoranya Yakobo no kudatoranya Esawu. Cyane cyane ko gutoranywa kwabo kwabaye mbere yo kuvuga kwabo batarakora ibyiza cyangwa ibibi, kugirango hatazagira uwibeshya ko yatoranyijwe ku bw'imirimo ye. Imirimo myiza ni imbuto zera ku batoranijwe, ariko imirimo myiza siyo ituma dutoranywa. Natwe muri iki giha cyacu ibyo biratureba: Abefeso 2:8-9 "Mwakijijwe n'ubuntu ku bwo kwizera, ntibyavuye kuri mwe ahubwo ni impamo y'Imana. Ntibyavuye no ku mirimo kugirango hatagira umuntu wirarira."
Imana ibahe umugisha


text:
“Niwe ubumba imitima yabo bose, Akitegereza imirimo yabo yose.” Zaburi 33:15
Imisengere yawe yagakwiye kugendana n’uko uri. Ushobora kwigira ku bandi uburyo bwo gusenga, ariko ntubagire ikitegererezo cyawe mu isengesho. Si byiza kwigana isengesho ry’undi muntu.
Ntibikwiye kwihatira gukora ibyo abandi bantu bakora, kandi wumva umutima wawe utabibohokeye. Ntukihatire kwigana isengesho wumvanye undi muntu. Si ngombwa guhora usubiramo isengesho uko waryigishijwe.
Abenshi bababazwa n’uko badasa n’abandi. Akenshi usanga bishimira gukurikiza imihango cyangwa amategeko y’abantu aho gukurikira ubuyobozi bw’Umwuka Wera.
Nyamara iyo dukurikiza amategeko y’umuntu, tuba tumushimisha, ariko iyo duteye intambwe mu kwizera tugakurikiza ugushaka kw’Imana, tuba tuyishimisha.
Ntukababazwe n’uko udasenga nka runaka cyangwa udasenga isengesho rireshya n’irya runaka. Mu gusenga, ntukazajye wibanda ku kintu kuko abandi bantu ari cyo bakunda kwibandaho.
Jya ureka Umwuka w’Imana akuyobore aho ashaka. Ukwiye kubwira Imana uko uri, ukayiyereka uwo uri we; utigana abandi.
Ntukicire urubanza kubera ko utavuze ibyo abandi bamenyereye kuvuga mu isengesho. Bibiliya iravuga iti, “Niwe ubumba imitima yabo bose, Akitegereza imirimo yabo yose.” Zaburi 33:15.
Imitima y’abantu ntihuye, jya wereka Imana umutima wawe, aho kuyiryarya mu rwego rwo gushimisha abandi.


text:
Bamwe bakunze kuvuga ko Umutwe wa M23 uzashirwa ari uko wigaruririye uduce twa Repubulika Iharanira Demokarasi ya Congo twa Kivu y’Amajyepfo na Kivu y’Amajyaruguru, maze ugahita ushinga Igihugu cyigenga cyitwa Kivu.
Umunyamakuru yaramubajije ati“Hari abavuga ko mushaka kwiyomora kuri Congo mugakora Igihugu cyanyu cyitwa Kivu, mubivugaho iki?”
Mu gusubiza iki kibazo Bisimwa yagize ati “Twebwe nka M23, ntidushishikajwe no gushinga igihugu cyitwa Kivu nk’uko babidushinja. Twemera ko ibyo ari amahitamo y’abaturage kuko nibo ubwabo bashobora kwihititamo uko bayoborwa. Ahubwo mbona ikibazo gifitwe na Leta ya Kinshaka kuko iyo uberetse ibitagenda bagerageza kuguhimbira ibinyoma.
Ari ibyo gushinga Leta ntitwashinga Leta ingana urwara (ntoya), icyo turwanira kirumvikana kandi kirasobanutse, turashaka ko Guverinoma ya Kinshasa yumva kandi ikarengera abaturage. Ibyo duharanira ni inyungu rusange z’igihugu ntabwo ari iz’agace kamwe, duhora dusaba ko imiyoborere mibi ikosorwa.
Kugirango mvugishe ukuri ndetse birusheho kumvikana navuga ko Congo isa n’igihugu kitabaho; dufite igihugu cyuzuye ubutunzi butaba ahandi, ariko ntitwe ba mbere bababaje ku isi. Ibi turasahaka ko birangira. Iyo rero Leta uyibwiza ukuri, ikanga ikavunira ibiti mu matwi ndetse ikabura igisubizo, idushinja ko dushaka kurema igihugu cyacu kandi atari byo.”
Dufite Intwaro zirenze izikenewe.
Abajijwe umubare w’intwaro bafite n’aho bazikura, Umuvugizi wa M23 yabwiye Ikinyamakuru The Dairy Monitor ko intwaro bazikuye mu gisirikare cya FARDC. Yagize ati “Buri wese azi neza ko abasirikare ba M23 bavuye mu ba Leta, rero bazanye intwaro zabo.
Abasirikare bakuru bose dufite bari basanzwe ari abayobozi bo mu nzego zo kejuru muri FARDC, bajya kuza bazanye n’abo bayoboraga ndetse n’ibirwanisho byabo; bizwi neza kandi ko ubwo twagendaga turwana n’abasirikare ba leta twabakubitaga incuro tukabaka intwaro zabo.
Urugero rwa hafi nabaha ni uko, ubwo twafataga Goma mu minsi ishize, twaguye ku ntwaro nyinshi za rutura, ikibabaje n’uko bibaye ngombwa ko tuzikoresha isi yose yatera hejuru ivuga ko twazihawe n’u Rwanda.
I Goma twahakuye ibisanduka binini (containers) 33 byuzuye imbunda nini za rutura. Mbese muri make dufite intwaro zirenze izikenewe, ntabwo dukeneye gusaba ubufasaha mu baturanyi bacu; twagasabye ubufasha u Burundi, Uganda cyangwa u Rwanda ariko twazibonye bitworoheye ubwo twarwanaga na Leta.”
Ibiganiro nibyanga muzongera gushoza intambara?
Azubiza iki kibazo Umuvugizi wa M23 yagize ati“Erega intego yavu si ugufata ibice bimwe na bimwe. Tuzi neza ububi bw’intambara ndetse duterwa agahinda n’intambara kuko tuziko abaturage barambiwe imirwamo.
Iyo intego yacu iba ari ugufata imijyi itandukanye ya Congo ntibyari kutunanira kuko dufite ubushobozi, gusa twizeye ko ibi biganiro turimo bizakomeza kugenda neza. Erega n’ubundi sitwe twatangije intambara. Ibiganiro nibinanirana Abanyekongo nibo bazihitiramo icyo gukora.”
UMUSEKE.COM


text:
Abo banyeshuri bamaze amezi agera kuri atandatu biga gutegura amafunguro, kwakira abashyitsi no gusasa uburiri mu kigo cyitwa ‘Rerumwana Center” bahawe inyemezabumenyi zabo kuri uyu wa 20 Ukwakira 2017.
Bamwe muri abo banyeshuri bavuga ko bahisemo kujya kwiga imyuga nyuma yo gusoza Kaminuza kugira ngo bahangane n’ubushomeri kuko babonaga nta kazi kajyanye n’ibyo bize bari kubona kandi no kwihangira imirimo bitabashobokeye.
Adele Mukamugisha ati “Narangije mu icungamutungo muri IPB, nkirangiza nabuze akazi mbona ngomba kwiga umwuga nakora kugira ngo nzihangire umurimo mve mu bushomeri ndetse mbe naha akazi abandi, ubu turi gutekereza uburyo bwo gushyiraho koperative itegura amafunguro ku buryo twashinga resitora nziza”.
Jean de Dieu Munezero wasoje amasomo muri Kaminuza y’u Rwanda ishami rya Huye, we yamaze umwaka mu bushomeri ahitamo gukomereza mu myuga ashakisha ahari amahirwe.
Munezero ati “Akazi ntabwo nahise nkabona, ariko nabonye ko hari andi mahirwe nakongera kuri ubwo bumenyi nari nkuye mu ishuri bikaba hari ikindi byabyara nko kwikorera cyangwa nkagira ukundi nakwiteza imbere”.
Abasore 13 n’abakobwa 35 basoje amasomo yo gutegura amafunguro, gukora ibinyobwa, kwakira abashyitsi n’ibindi bijyanye nabyo bavuga ko bizeye ko bagiye gusezerera ubushomeri bitewe n’ubumenyi bafite.
Bavuga ko batangiye gutekereza uko bazihangira imirimo bashyize hamwe ndetse ngo bizeye no kuzahabwa akazi mu mahoteli na resitora zikomeye kubera ubumenyi n’ubushobozi bifitemo.
Bemeza ko bamenye gutegura amafunguro y’ubwoko butandukanye harimo na mpuzamahanga ndetse ngo bazi no gutegura ibinyobwa by’amoko atandukanye.
Usibye kwiga, aba banyeshuri bashinze itsinda ryo kwizigamira, aho kuri ubu bamaze kugira mu isanduku amafaranga y’u Rwanda asaga ibihumbi 300.
Marie Claire Wizen Hover, washinze iki kigo cyigisha guteka ni umunyarwandakazi uba muri Autriche, avuga ko nyuma y’imyaka 38 aba muri icyo gihugu yahisemo kuza gushora imari mu Rwanda kugira ngo afashe abana b’u Rwanda kwiteza imbere.
Umuyobozi w’Akarere ka Nyanza, Erasme Ntazinda, avuga ko icyo kigo bakitezeho ko kuzagabanya abashomeri bitewe n’ubumenyi gitanga, aboneraho n’umwanya wo gusaba abahasoje amasomo kutazapfusha ubusa ubumenyi bahawe.
Kugeza ubu ikigo “Rerumwana Center” cyigamo abagera kuri 84 harimo abarangije Kaminuza biga mu gihe cy’amezi ane n’abarangije amashuri yisumbuye biga mu gihe cy’umwaka.
Abiga muri iki kigo barimo abaterwa inkunga muri gahunda y’Igihugu igamije kwihutisha ihangwa ry’imirimo idashingiye ku buhinzi, (NEP: National Employment Program -Kora Wigire) n’abandi birihira ku giti cyabo.


text:
I. IRIBURIRO :
Dushingiye ku nkomoko yaryo, ijambo Caritas rikomoka ku ijambo ry’ikiratini risobanura « charité » ari byo bivuga urukundo. Ubusanzwe ariko Caritas ni Umuryango wa Kiliziya Gatolika ufite ubutumwa bw’ibanze bwo gufasha abatishoboye no guteza imbere ikiremwamuntu aho kiva kikagera umurikiwe n’ivanjiri. Ni komisiyo Kiliziya Gatolika yifashisha kugira ngo itoze abantu kurangwa no gufashanya no guterana inkunga.
Kubera iyo mpamvu, intego ya Caritas zose zo ku isi ni ugusakaza urukundo n’ubutabera mu bantu binyuze mu bufatanye no gusangira n’abandi ibyo dufite cyane cyane twibanda ku batagira kivurira. Caritas rero ishinzwe guteza imbere buri muntu wese mu buryo bwuzuye hashingiwe ku mahame ya Kiliziya Gatolika.
Caritas Rwanda ni umuryango udaharanira inyungu wemewe n’amategeko y’u Rwanda hashingiwe ku iteka rya Minisitiri no 499/08 ryo ku wa 01/02/1963 riha Caritas Rwanda ubuzima gatozi; nk’uko ryavuguruwe n’iteka rya Minisitiri no 015/11 ryo ku wa 14/02/2005.
Caritas ya Diyosezi ya BYUMBA yo yatangiranye n’ishingwa rya Diyosezi ya Byumba ku itariki 5 Ugushyingo 1981. Ikorera ibikorwa byayo mu maparuwasi yose agize Diyosezi ya Byumba uko ari 17. Kubera ko Diyosezi ya Byumba ari ngari, ibikorwa bya Caritas ya Diyosezi bikorwa muri zone ebyiri azi zo Zone ya Byumba (Amajyaruguru) na zone y’Umutara(Iburasirazuba).
II. NI IBIHE BIKORWA BYA CARITAS YA DIYOSEZI YA BYUMBA ?
Nk’uko n’ahandi hose bimeze muri Caritas za Diyosezi ndetse no muri Caritas Rwanda, ibikorwa bya Caritas ya Diyosezi ya Byumba bikorerwa mu mashami atatu : Ishami ry’ubutabazi, Ishami ry’Ubuzima n’Ishami ry’Amajyambere.
II.1. UKO CARITAS YA DIYOSEZI YA BYUMBA YAGIYE ITABARA ABANTU BARI MU MAGE
- Guhera muri Mata 1994 kugeza mu mpera z’umwaka wa 1997, Caritas ya Diyosezi ya Byumba ibifashijwemo n’imiryango ntera nkunga y’abagiraneza nka Caritas y’Ubusuwisi n’iya Ligizamburu, MISEREOR, CRS n’abandi, yashoboye gukora ibikorwa bikurikira :
. Gutanga ibiribwa n’ibindi bikoresho by’ibanze mu baturage benshi ba Diyosezi ya Byumba harimo abacitse ku icumu rya jenoside yakorewe abatutsi, abavanywe mu byabo n’intambara, abatahutse, abagororwa n’abandi…
. Kubaka amazu arenga ibihumbi bibiri na magana atanu (2 500) ku batagira aho baba (abatahutse, abarokotse jenoside, n’abandi.) ;
. Gufasha abatishoboye mu kwivuza barimo abatindi nyakujya n’imfubyi;
. Gukangurira abantu no kubahugurira ibikorwa by’urukundo.
- Guhera mu mwaka wa 1998 : Caritas ya Diyosezi ya Byumba, yagabanyije ingufu ishyira mu bikorwa by’ubutabazi byihutirwa. Gusa yakomeje ibikorwa byayo byo kwita ku byiciro by’abatishoboye nk’imfubyi, abamugaye, abasaza n’abakecuru, n’abacitse ku icumu rya jenoside. Icyakora ingufu zashyizwe by’umwihariko mu gukangurira abakene kwiteza imbere mu bukungu kugira ngo babashe kwifasha. Byabaye ngombwa rero ku muri kiriya gihe hagaragazwa neza ibyiciro by’abatishoboye n’ibyo bakeneye kugira ngo babashe gufashwa mu buryo bunoze. Byabaye ngombwa kandi ko abagenerwabikorwa bakangurirwa kurushaho kugira uruhare rufatika mu bikorwa byo gufashanya. Ni muri urwo rwego ubu tubarura abantu benshi bafashwa mu buryo butandukanye n’imiryango remezo kuko yakangukiye gufasha abakene bayo.
II.2. IBIKORWA BY’INGENZI BYA CARITAS YA DIYOSEZI YA BYUMBA MURI IKI GIHE TURIMO
Caritas ya Diyosezi ya Byumba, nk’izindi Caritas za Diyosezi zo mu Rwanda, ikuriwe n’Umushumba wa Diyosezi. Ni nk’ishami ryigenga ritayoborwa na Caritas Rwanda. Caritas Rwanda nayo ikaba iyoborwa n’Inama y’Abepisikopi Gatolika bo mu Rwanda. Nk’uko twabibonye haruguru, ibikorwa bya Caritas ya Diyosezi ya Byumba bikorerwa mu mashami atatu y’ingenzi ariyo ishami ry’ubutabazi, ishami ry’ubuzima n’ishami ry’amajyambere.
II.2.1. Ibikorwa by’ishami ry’ubutabazi :
Muri iri shami ibikorwa birimo byibanda cyane cyane ku gukangurira no guhugurira abaturage ibikorwa by’urukundo ; gufasha abatishoboye banyuranye barimo imfubyi n’abapfakazi, abamugaye, abana bo mu muhanda(Inzererezi), abasigajwe inyuma n’amateka ; gufasha abahuye n’ibiza nk’imitingito, inkubi y’umuyaga n’ibindi. Harimo kandi n’ibikorwa byo gufasha abanyeshuri batishoboye mu myigire yabo harimo kubaha ibikoresho by’ishuri, imyenda y’ishuri no kubarihira amafaranga y’ishuri.
Muri iri shami kandi, ibyagezweho ni byinshi n’ubwo gufasha abatishoboye biba bitoroshye cyane ko ubushobozi buhora ari buke ugereranyije n’abakwiye gufashwa. Abantu benshi batagiraga aho baba babashije kubakirwa amazu meza ku buryo guhera mu mwaka wa 1998 amazu arenga ibihumbi bibiri na magana atanu (2 500) yubatswe cyangwa yasanwe. Ayo mazu akaba yarubatswe ku bufatanye n’abafatanyabikorwa ba Caritas ya Diyosezi barimo Caitas y’Ubusuwisi, iya Ligizamburu n’Ishyirahamwe ry’abatariyani ryitwa KWIZERA n’irindi ryitwa Fondazione Peppino Vismara.
Ikindi kandi Caritas ya Diyosezi ya Byumba yashoboye gufasha abanyeshuri batishoboye ibishyurira amafaranga y’ishuri ibaha n’ibikoresho ku buryo abarenga 4 270 bo mu mashuri yisumbuye bafashijwe naho abo mu mashuri abanza bakaba barenga 11 375 bafashijwe guhera mu mwaka wa 1996. Ibyo bikaba byaragezweho ku bufatanye na Caritas Rwanda, Umushinga wa CHH (Child Household Headed) wa USAID, Umushinga wa MAP tutibagiwe n’abakirisitu ba Diyosezi ya Byumba ubwabo.
Muri iri shami kandi ry’ubutabazi, Caritas ya Diyosezi ya Byumba ifatanyije na Caritas Rwanda na Caritas z’amaparuwasi yose itegura buri mwaka igikorwa cy’ukwezi kw’impuhwe n’urukundo (Mois de la charité et de la miséricorde) aho ikusanya inkunga zinyuranye zo kunganira Caritas ya Diyosezi na Caritas Rwanda mu gufasha abatishoboye babagana. Tugereranyije nibura miriyoni ebyiri (2 000 000 frw) buri mwaka zirakusanywa uhereye muri 2004 ni ukuvuga miriyoni cumi n’ebyiri (12 000 000 Frw) mu myaka itandatu, tukaba tuboneyeho umwanya wo gushimira abagiye batanga iyo nkunga tunizera ko izakomeza kugenda yiyongera buri mwaka.
Caritas ya Diyosezi ya Byumba ifasha kandi imiryango itishoboye mu maparuwasi ya Diyosezi yishyurira ubwisungane mu kwivuza( mutuelle de Santé) imiryango 1 000 muri buri Paruwasi buri mwaka uhereye mu mwaka wa 2009, ibyo tukaba tubifashwamo n’abagiraneza b’abatariyani bibumbiye mu ishyirahamwe ryitwa SEXANTIO HONURUS.
Caritas ya diyosezi ya Byumba, ifatanyije n’Umuryango mpuzamahanga wita ku buhinzi (FAO :Food Agriculture Organization), yashoboye kandi gutabara abaturage birukanywe muri Tanzaniya ibafasha kongera kwiyubaka mu maparuwasi ya Nyagatare na Kiziguro. Abafashijwe bose hamwe babarirwa mu ngo 800 zahawe imbuto y’ibishyimbo, ibigori, imboga n’ihene tutibagiwe no kubakangurira kwiteza imbere, ibyo bikaba byarakozwe kuva muri 2008 kugeza muri 2009.
Mu rwego rwo gufasha abana b’inzererezi, Caritas ya Diyosezi ibinyujije mu Biro Mbonezamubano byo mu Mujyi wa Byumba (BSU : Bureau Social Urbain), ifasha abo bana bibumbiye muri Koperative yitwa GANAHEZA bakaba barahawe ingorofani zitwara imizigo n’ibisarubeti ku buryo zibafasha mu kwiteza imbere.
Muri BSU kandi hari urugo (Home) rw’abageze mu za bukuru batagira kirengera bitabwaho na Caritas ifatanyije n’Ababikira b’Abizeramariya. Ubu urwo rugo rutuwemo n’abageze mu za bukuru 10.
Hari kandi na gahunda yo gufasha ababana n’ubwandu bwa SIDA bibumbiye muri Koperative yitwa WIHOGORA igizwe n’abanyamuryango bagera ku 135. Icyo gikorwa nacyo kikaba gikorerwa muri BSU.
II.2.2. Ibikorwa by’ishami ry’ubuzima :
Mu ishami ry’ubuzima, ibikorwa by’ingenzi byibanda cyane cyane ku gukurikirana no guhuza ibikorwa by’ibigo nderabuzima n’amavuriro bya Kiliziya Gatolika muri Diyosezi ya Byumba byose hamwe akaba ari 10. Hakorwamo kandi ibikorwa byo kurwanya icyorezo cya SIDA no guhangana n’ingaruka zacyo harimo gufasha ababana n’ubwandu bwa SIDA, nko kubaha imiti igabanya ubukana bwa SIDA, cyangwa gufasha ababakomokaho ku bufatanye na INTRAHEALTH n’abandi baterankunga banyuranye. Iri shami rigira n’uruhare mu bikorwa byo kuringaniza imbyaro bikorerwa mu bigo nderabuzima twavuze haruguru (Urugero : uburyo bw’urunigi).
Hari kandi muri iri shami n’ibikorwa byo kurwanya igituntu, icyorezo cya SIDA na Malariya Caritas ikora ibifashijwemo na Global Fund, ibyo bigakorerwa mu bigo nderabuzima.
II.2.3. Ibikorwa by’Ishami ry’Amajyambere :
Ku bijyanye n’ishami ry’amajyambere, ibikorwa byaryo byibanda cyane cyane ku guteza imbere abakene bafite ingufu n’ubushake byo gukora, ni ukuvuga abashobora gutegura kandi bagashyira mu bikorwa ibikorwa byongera umutungo. Muri urwo rwego ibyakozwe by’ingenzi byibanda ku kongera umusaruro w’ubuhinzi n’ubworozi no kuwongerera agaciro kugira ngo abaturage babashe kwihaza mu biribwa, kurinda no kubungabunga ubutaka hakorwa amaterasi y’indinganire, gukangurira abantu kuzigama no kugurizanya binyuze mu bigo by’imari iciriritse nka RIM, gukangurira abantu kwibumbira mu makoperative yo kwiteza imbere mu bukungu no kubahugura, gutera inkunga amakoperative cyane cyane ahunika akanacuruza imyaka(Ibyo bikorerwa cyane cyane mu Umutara).
Muri iri shami ry’amajyambere ibyagezweho bikwiye kwishimirwa bikubiye mu ngingo zikurikira :
- Hafashijwe abaturage bahabwa imbuto z’indobanure cyane cyane imbuto y’ibishyimbo, ibigori, ibirayi n’ibijumba. Abaterankunga badufashije muri iki gikorwa barimo MISEREOR, Caritas y’Ubusuwisi na Ligizamburu, IFDC/ CATALIST na CRS
- Kwigisha abantu bakuze gusoma, kwandika no kubara binyuze muri Porogaramu AFOCAD duterwamo inkunga na Caritas y’Ubusuwisi na Ligizamburu.
- Gufasha aborozi bahabwa amatungo y’icyororo cya kijyambere yaba amatungo magufi n’amatungo maremare. MISEREOR na CRS bafashije Caritas ya Diyosezi mu itangwa ry’ihene za Kijyambere z’ubwoko bwa « Alpine » mu gihe Caritas y’Ubusuwisi n’iya Ligizamburu babinyujije mu mushinga AFOCAD (Animation Formation Caritas Diocésaine) bo bafashije mu itangwa ry’inka za kijyambere 30 kandi icyo gikorwa kikaba kigikomeza (Frisonne, Jersey, …).
- Gushinga amakoperative yo kwiteza imbere mu bukungu byakozwe na Porogaramu AFOCAD duterwamo inkunga na Caritas y’Ubusuwisi n’iya Ligizamburu. Ubu amakoperative arenga makumyabiri akaba yarashinzwe kandi akurikiranwa ndetse agafashwa mu buhinzi n’ubworozi binyuze muri iyo Porogaramu.
- Gutunganya amaterasi y’indinganire hirya no hino muri Diyosezi ku buryo bw’intangarugero. Hamaze gutunganywa ubuso burenga ha 300 muri Diyosezi yose, abafatanyabikorwa muri iki gikorwa akaba ari Caritas y’Ubusuwisi n’iya Ligizamburu binyuze muri Porogaramu AFOCAD, Minisiteri ifite ubutaka mu nshingano zayo n’Ishami ry’Umuryango w’Abibumbye ryita ku biribwa ku isi (PAM).
- Guteza imbere ubuhinzi bw’ingano mu turere twa Rulindo na Gicumbi ku bufatanye na Minisiteri y’Ubuhinzi (MINAGRI) ibinyujije muri RADA na Caritas Rwanda.
- Gutanga no gucuruza inyongeramusaruro ku bufatanye n’umushinga CATALIST, Koperative SOPAV na Minisiteri y’Ubuhinzi.
- Guhunika no gucuruza imyaka binyuze mu makoperative yabyiyemeje ku bufatanye na Caritas Internationalis y’Ububiligi binyuze muri Caritas Rwanda. Amakoperative 6 akaba akurikiranwa muri Paruwasi za Ngarama, Nyarurema na Rukomo muri Zone y’Umutara.
- Gushyiraho ifamu ntangarugero y’ubworozi bw’inka zitanga umukamo mu UMUTARA (Rwebishorogoto) : Uyu mushinga ukaba ugikeneye kongererwa ingufu.
- Gufasha amakoperative acuruza amata n’acuruza maracuja kugira ngo bikorwe mu buryo buteza imbere uwo musaruro ndetse n’ababikora barusheho kunguka amafaranga abafasha kwibeshaho neza. Ibyo tukaba tubifashwamo na FAO.
- Caritas ifasha kandi urubyiruko rutabashije gukomeza andi mashuri kwiga imyuga inyuranye irimo ubwubatsi, ububaji, ubudozi, guteka ibigezweho, ubukorikori kuko twese tutazatungwa n’ubuhinzi gusa. Ibyo bikorerwa cyane cyane mu kigo cyigisha imyuga cya Rwesero (CFAJ Rwesero).
III. UMWANZURO :
Nk’uko bigaragara, Caritas ya Diyosezi ya BYUMBA yabashije kugera ku bikorwa byinshi binyuranye mu mashami yayo uko ari atatu.
Gusa iyo ugereranyije n’ibikenewe n’abagenerwabikorwa ba Caritas, twavuga ko ari nk’ igitonyanga cy’ibisubizo mu nyanja y’ibibazo !
Ariko na none twakwishimira ko Caritas ya Diyosezi ya Byumba ifite inzego za Caritas uhereye mu Miryango remezo ukagera ku rwego rwa Diyosezi zikora neza, bityo bigatuma ibikorwa bya Caritas bigera ku batishoboye bari ku rwego rw’ibanze mu Miryango remezo mu buryo bwihuse. Kuri ibyo, hiyongeraho ubuyobozi bwiza n’abakozi ba Caritas basobanukiwe n’inshingano zabo maze imirimo ikihuta ugereranyije n’igihe cyashize.
Ikindi ni uko Caritas ifitanye imikoranire myiza n’inzego za Leta ndetse n’indi miryango nterankunga, ibyo nabyo bikaba byorohereza Caritas ya Diyosezi ya Byumba mu kugera ku nshingano zayo z’ibanze zo gufasha abatishoboye b’ingeri zinyuranye.
Icyakora nk’uko mu Kinyarwanda baca umugani ngo nta byera ngo de, hari ibibazo by’ingenzi Caritas ya Diyosezi ya Byumba ihura nabyo. Muri byo twavuga :
- Kuba abantu benshi bagifite imyumvire itari yo bityo bakiyumvisha ko Caritas ya Diyosezi yaba ikize ku buryo yabafasha muri byose nyamara bidashoboka ;
- Ibibazo bikomeye byo kumenya gusesengura no kurwanya ubukene bw’ingeri zose kuko ubukene buri kwinshi :
. Umukene mu mibereho watereranywe (Le pauvre social, rejeté) : ni utagira na busa, nta nzu, nta n’urwara rwo kwishima ;
. Umukene mu bukungu (Le pauvre économique) : utagira akazi, utagira ubutaka;
. Umukene ku muco (Le pauvre culturel) : utazi gusoma, utarize ;
. Umukene muri politiki (Le pauvre politique): Utagira umushyigikira, utagira umuvugizi, utagerwaho n’ubutabera, uhorwa ibitekerezo bye;
. Umukene mu mitekerereze (Le pauvre éthique, moral) : uwasigajwe inyuma, uwambuwe ubutabera ;
.Umukene mu by’iyobokamana (Le pauvre religieusement) : nta burere, nta mutima w’ukwemera agira cyangwa se ahohoterwa azira ukwemera kwe ;
. Umukene mu bya roho (Le pauvre spirituellement) : nta cyo agira, yaheranywe n’imibabaro n’agahinda, nta bushobozi yifitemo muri we, nta cyizere cy’ejo hazaza yifitemo.
- Kuba Caritas ya Diyosezi ikigendera cyane ku nkunga ziturutse hanze ku buryo rimwe na rimwe dutegura imishinga ishingiye gusa ku byifuzo by’abaterankunga nyamara itajyanye n’Imiterere n’ibyifuzo nyakuri by’ uturere dukoreramo.
Mu gusoza, ntitwabura kubagezaho bimwe mu byo Caritas ya Diyosezi ya Byumba ishyize imbere mu gihe kizaza nk’uko bigaragara mu ngingo zikurikira :
+ Gushyiraho imishinga igamije gufasha Caritas ya Diyosezi kongera umutungo wayifasha kwifasha no gufasha abagenerwabikorwa bayo ;
+ Gukomeza ibikorwa byo gukangurira abaturage ibikorwa by’urukundo kugira ngo abakirisitu barusheho kumva ko Caritas ya Diyosezi idashobora gutera imbere batabigizemo uruhare rufatika ;
+ Gukomeza ingamba zigamije kugirana imikoranire myiza n’abaterankunga ba Caritas ya Diyosezi ya Byumba;
+ Gushyiraho uburyo bwo kwiteza imbere muri Caritas ya Diyosezi kugira ngo ibashe kwirwanaho kandi na Diyosezi yose ibashe kubyungukiramo.
Icyo abantu bose bagomba kumva rero, ni uko kuva mu bukene bishoboka rwose. Icya ngombwa ni uko buri wese ashyiraho ake nta kwikanyiza ngo abangamire abandi. Abantu bose bashyize hamwe bagamije kwiteza imbere, nta kabuza ubukene dushobora kuburwanya kandi iyo ntambara tukayitsinda kuko abishyize hamwe nta kibananira, n’Imana Irabasanga.
Icyitonderwa :
Ibi byari incamake y’imikorere ya Caritas ya Diyosezi ya Byumba, ariko guhera ubu, buri wagatatu wa buri cyumweru, Caritas ya Diyosezi ya Byumba izajya igeza ku basomyi ba Web Site ya Diyosezi, imikorere ya buri mushinga mu buryo bwimbitse.
Padiri Emmanuel RUTSINDINTWARANE
Umuyobozi wa Caritas ya Diyosezi ya Byumba.


text:
Amafoto y’i Warwick (Igice cya 1: Gicurasi-Kanama 2014)
Abahamya ba Yehova barimo barubaka amazu azaba icyicaro cyabo gikuru i Warwick, muri leta ya New York. Kuva muri Gicurasi kugera muri Kanama 2014 abubatsi bakoze akazi katoroshye bubaka igaraji, inzu y’ibiro ikorerwamo n’indi mirimo, inzu y’amacumbi ya C n’iya D. Aya mafoto agaragaza imwe mu mirimo yakozwe muri ayo mezi.
Tariki ya 1 Gicurasi 2014: I Warwick
Uturutse ahagana hepfo ureba haruguru, witegeye ikiyaga cy’Ubururu. Aha hakwegereye harimo kubakwa igice cyo munsi y’ubutaka cy’inzu y’amacumbi ya D. Ahegereye ikiyaga, harimo gutegura amaforomo yo kumenamo beto zo kubaka inzu y’amacumbi ya C.
Tariki ya 14 Gicurasi 2014: Ahandi hantu bateranyiriza ibikoresho
Abakozi bateranya inkuta z’icyumba cyo kwiyuhagiriramo. Icyo cyumba kiba kirimo ahagenewe amatiyo y’amazi, insinga z’amashanyarazi, ahagenewe kwinjiza umwuka n’ibindi. Imirimo ya nyuma y’icyo cyumba izakorwa kimaze guterekwa mu nzu.
Tariki ya 22 Gicurasi 2014: Igaraji
Abashinzwe gukora iby’amazi barimo barakorera mu nzu yo munsi y’ubutaka. Mu gihe cyose imirimo y’ubwubatsi izaba ikorwa, aha ni ho abakozi bagera kuri 500 bazajya bafatira amafunguro, abandi bagera kuri 300 bayafatire mu bindi byumba by’iyo nzu. Imirimo yo kubaka nijya kurangira, ibi byumba byo kuriramo by’agateganyo bizakurwaho, aho hantu hakorwe neza hahinduke igaraji.
Tariki ya 2 Kamena 2014: Igaraji
Abakozi basanza ubutaka bwihariye buzaterwamo ibyatsi hejuru y’inzu. Gutera ibyatsi ku gisenge birinda ibidukikije, bigatuma hadakoreshwa amashanyarazi menshi, bikagabanya umuvuduko w’amazi kandi bikayungurura amazi y’imvura.
Tariki ya 5 Kamena 2014: Inzu y’ibiro ikorerwamo n’indi mirimo
Aha hazubakwa amazu atatu afatanye, ari ku buso bwa m2 42.000. Abakozi bapatanye barimo barafunga ferabeto z’inkingi z’ayo mazu.
Tariki ya 18 Kamena 2014: Igaraji
Abakozi bamena godoro ku gisenge. Bambaye imigozi ibafata ngo badahanuka.
Tariki ya 24 Kamena 2014: Inzu y’amacumbi ya C
Abakozi bashyira mu nzu amatiyo yinjiza umwuka akanawusohora n’ibyuma bikonjesha mu nzu cyangwa bikahashyushya. Mu Bahamya ba Yehova bakora i Warwick, 35 ku ijana ni bashiki bacu.
Tariki ya 11 Nyakanga 2014: I Montgomery muri leta ya New York
Iyi nzu yaguzwe muri Gashyantare 2014 kugira ngo ijye iteranyirizwamo ibikoresho kandi ibikwemo ibintu bikoreshwa muri uyu mushinga. Yubatse ahantu hafite ubuso bwa m2 20.000. Ibintu by’umweru biri iburyo ahagana hejuru, ni twa tuzu two kwiyuhagiriramo tugiye koherezwa i Warwick.
Tariki ya 24 Nyakanga 2014: Inzu y’amacumbi ya C
Iyi inzu ikwegereye ni inzu y’amacumbi ya C. Izacumbikira abakozi bagera hafi kuri 200 bakora ku cyicaro gikuru. Ibyinshi mu byumba bigize iyi nzu bizaba bifite ubuso buri hagati ya m2 30 na 55. Ibyo byumba bizaba bifite igikoni gito, icyumba cyo kwiyuhagiriramo n’ibaraza.
Tariki ya 25 Nyakanga 2014: Inzu Urwego Rushinzwe Kwita ku Mazu n’Ibikoresho ruzakoreramo ikaba irimo na parikingi y’abagize umuryango wa Beteli
Abakozi basiza ikibanza kizubakwamo iyo nzu. Ibumoso bw’iyi foto ahagana hejuru, hari imashini isya amabuye azakoreshwa mu bwubatsi. Uyu mushinga wose uzarangira ku kibanza cya Warwick hamaze kuvanwa itaka ringana na m3 260.000. Ugereranyije, buri munsi kuri icyo kibanza hakora amakamyo 23.
Tariki ya 30 Nyakanga 2014: Igaraji
Abakozi batera ibyatsi ku gisenge.
Tariki ya 8 Kanama 2014: I Warwick
Uwafotoye iyi foto yari hejuru y’inzu y’ibiro, mu cyuma kizamura ibikoresho. Ibumoso bw’iyi foto ahagana hasi ni parikingi y’abashyitsi yamaze kubakwa, kandi buri munsi iba yuzuyemo imodoka z’abakozi. Hari Abahamya bakoze urugendo rw’amasaha 12 kugira ngo bahagere, baje gukora iminsi nk’itatu gusa cyangwa ine.
Tariki ya 13 Kanama 2014: Igaraji
Inzu yo kuriramo by’agateganyo iri hafi kuzura. Televiziyo (ntizirashyirwaho) hamwe na bafure bizatuma abakozi bakurikirana isomo ry’umunsi n’izindi gahunda zo mu buryo bw’umwuka zibera ku biro by’ishami byo muri Leta Zunze Ubumwe za Amerika.
Tariki ya 14 Kanama 2014: Inzu y’ibiro ikorerwamo n’indi mirimo
Abakozi bamena beto yo ku igorofa rya mbere. Ahagana iburyo hari umukozi ukoresha icyuma gituma beto yegerana kugira ngo izume ikomeye kandi itarimo imyenge.
Tariki ya 14 Kanama 2014: Inzu y’ibiro ikorerwamo n’indi mirimo
Aya ni amatiyo y’insinga z’amashanyarazi zo hagati mu nzu. Bagiye kuyamenaho beto.
Tariki ya 14 Kanama 2014: Inzu y’ibiro ikorerwamo n’indi mirimo
Bari hafi kurangiza kumena beto ya etaje ya mbere. Kugeza ubu ni yo beto nyinshi kurusha izindi zamenwe, kuko ifite m3 540. Iyo beto yavanzwe n’imashini iri ku kibanza, itwarwa n’amakamyo umunani agenda ayivanga. Nanone hakoreshejwe imashini ebyiri zo kuyisuka kandi imenwa mu masaha 5 n’igice. Inkingi ubona hagati mu ifoto ni yo izubakwamo ingazi.
Tariki ya 14 Kanama 2014: Inzu y’amacumbi ya C
Barimo barubaka urukuta rwo hejuru y’inzu rutuma umuntu atagwa. Ahagana hirya harubakwa inzu y’amacumbi ya A
Tariki ya 15 Kanama 2014: Inzu y’amacumbi ya C
Imashini iteruye icyumba cyo kwiyuhagiriramo kugira ngo igishyire muri etaje ya gatatu. Mu mushinga wo kubaka Warwick, hakoreshwa cyane ibikoresho byateranyirijwe ahandi hantu. Ibyo bituma ku kibanza hataba abantu benshi kandi akazi kagakorwa vuba.
Tariki ya 20 Kanama 2014: Inzu y’amacumbi ya C
Abakozi bapatanye bubaka bakoresheje inkuta zakozwe mbere y’igihe. Izo nkuta ziba zikozwe ku buryo zidakenera gusigwa irangi kandi ntizisaba akazi kenshi ko kuzitaho. Zubakwa mu buryo bwihuse ku buryo bizatuma akazi karangirira igihe.
Tariki ya 31 Kanama 2014: I Warwick
Ifoto yafashwe uturutse hepfo. Kuri iyi nzu y’amacumbi ya D, barimo barategura aho bazamena beto ngo bongereho indi etaje. Inyuma yayo, hari inzu y’amacumbi ya C igiye kuzura.


text:
Yozafati(1580-1623):
Yavukiye muri Rusiya,mu ruhande ruhana imbibi n’igihugu cya Polonye.Kuva akiri muto akurana uburere bwiza,bitewe ahanini n’ababyeyi be bari abakristu bafite ukwemera gushyitse.
Amaze kugira imyaka makumyabiri,yiyeguriye Imana mu muryango w’Abamonaki ba Mutagatifu Bazili;nyuma ahabwa ubusaseridoti.mu mwaka w’1617,yatorewe kuba Arkiyepisikopi wa Polski.kuva ubwo yitangira byimazeyo kwamamaza Inkuru Nziza,benshi mu bayobye bagarukira Kiliziya .Ibyo ariko byatumye abanzi ba Kiliziya bamugirira urwango rukabije!Batangira ndetse no kumuhiga ngo bamwice.Nyamara ariko kandi ntiyigeze anagerageza kwihisha.Ahubwo yahoraga yinginga abamwanga ngo bazagaruke mu nzira y’ukuri,bave mu nzira za sekibi.
Umunsi umwe rero Yozafati aza guhurira mu nzira n’ibyo birura.nuko bamubonye birukanka bajya gushaka intwaro zabo,Yozafati aho guhunga ahubwo arahagarara.Nuko abonye baje agenda abasanganira ababwira ati: >.Nuko bamutera amacumu bamutsinda aho.Abategetsi bahera ko babafata kubera ubwo bugome,barabatanga ngo bicwe.Mbere yo kwicwa bose bicujije icyaha cyabo,bagarukira Kiliziya .Hari mu mwaka w’1623.


text:
Ministre w’uburezi, Papias Musafiri, aratangaza ko abana bata amashuri bagabanutse ku kigero cya 50 ku ijana, nyuma yaho ababyeyi babwiwe ko abazajya bagira uruhare mu kuvana abana babo mu ishuri, bazajya babihanirwa.
Ministeri y’uburezi mu nama yakoranye n’abafatanyabikorwa bayo mu burezi, yavuze ko abana bangana n’ibihumbi 120 bagaruwe mu ishuri uyu mwaka, nyuma yaho bigaragariye ko abana bagera kubihumbi 250 bari baravuye mu ishuri umwaka ushize.
Iyi gahunda yahagurukiwe n’inzego zose za Leta. Mu ngendo Perezida w’u Rwanda Paul kagame amaze iminsi akorera mu ntara z’igihugu, yatangaje ko ababyeyi bizagaragara ko bagize uruhare mu bituma abana babo bava mu ishuri bazajya babihanirwa.
Ubuyobozi bw’inzego z’ibanze butangaza ko kuva uyu mwaka watangira bahagurukiye cyane guhangana n’ikibazo cy’abana bava mu ishuri batarangije, abayobozi b’inzego zibanze bavuga ko bagenda urugo kurundi bareba abana batiga n’impamvu ibitera.
Umubare munini w’abana bata amashuri wiganje cyane cyane mu banyeshuri bageze mu mashuri yisumbuye, gusa hagaragara n’umubare utari muto w’abana batakaza amashuri yabo bakiri mumashuri abanza. Umurezi wo ku kigo cy’amashuri abanza cya Nyirarukobwa, cyubatse mu murenge wa Ntarama mu karere ka Bugesera Bwana Bazimya Eric, yabwira ijwi ry’Amerika ko ikigo cyabo, kidafite abana bata amashuri benshi, ko ahubwo bagira ikibazo cy;abana biga nabi, ababyeyi babo babasibya.
Mu mpamvu zagiye zishyirwa ahagaragara nkizitera abana guta amashuri, ubukene mu miryango bufata umwanya wambere,hagakurikiraho amakimbirane ndetse n’ubupfubyi kubana birera bahitamo kureka ishuri bakajya gushaka icyabatunga cyane cyane mu mihanda yo mu migi.
Abana baganiriye n’ijwi ry’amerika, bavuze zimwe mu mpamvu zabakuye mu ishuri, harimo ubukene bw’imiryango yabo, bugaragazwa n’umubare munini w’abana, ndetse n’abana basigara batakigira ababyeyi.
Ministeri y’uburezi ivuga ko yafashe ingamba zikomeye, zizakumira aba bata amashuri, Ministre Papias Musafiri, uyobora uburezi mu Rwanda, yavuze ko ubu hagiyeho ubufatanye kuva ku rwego rw’ishuri, ababyeyi mu rwego rwo kugenzura ubwitabire bw’abana ku masomo.Ministre Musafiri, avuga ko iyi gahunda izatuma umunyeshuri wese uzajya ata amasomo ye, bizajya bihita bimenyekana.
Ikibazo cy’abana bata amashuri cyari giherutse kuvugirwa mumwiherero uhuza abayoboiz bakuru b’igihugu, umwiherero wabaye mu kwezi kwa 3 uyu mwaka, , gisubirwamo kenshi na Perezida wa Repubulika, mu ngendo yakoreye hirya no hino mu gihugu, aho yasabye ko ababyeyi bakura abana mu ishuri basabiwe kujya bahanwa.
Imiryango itegamiye kuri Leta ikora kuburenganzira bw’umwana, yari iherutse kugaragaza i mpamvu zituma abana bata amashuri harimo ubukene bw’ababyeyi, imyumvire ikiri hasi, kutita ku bana, amakimbirane yo mu miryango, gutandukana kw’abashakanye , no kunanirana kw’abana.


text:
Ntaganda Michel ufite uburambe bw’imyaka irenga icumi mu bijyanye n’amacapiro, akaba umuyobozi ushinzwe ibikorwa mu Icapiro rya Techno Market yasobanuye inzira igitabo kinyuramo mu icapiro kugira ngo umusomyi abe afite igitabo cyiza mu ntoki ze.
Ntaganda avuga ko kugira ngo igitabo kiboneke habaho akazi gasaba ubwitonzi bwinshi mu byiciro bitandukanye.
Inyigo y’igitabo kigiye kwandikwa
Ntaganda avuga ko nyuma y’uko umwanditsi amaze kunoza umwandiko we haba hakurikiyeho kujya mu icapiro. Iyo ageze mu icapiro habanza gukorwa inyigo y’igitabo (devis) y’ibizakenerwa ngo igitabo kiboneke hagendewe ku miterere yacyo n’uburyo nyiracyo abyifuza, nko kumenya impapuro zizakoreshwa, ingano y’igitabo (format), umubare w’amabara n’ibindi. Ibyo iyo birangiye hakurikiraho akazi ko gucapa.
Gutunganya umwandiko (Pre-Press)
Nyuma yo gukora inyigo na nyiri igitabo ayemeje, imirimo ihera muri ‘pre-press’ ariho harimo igice cya ‘Design’ kinoza umwandiko ugashyirwa ku ma paji (layout) maze umwanditsi na we akongera agasoma akareba neza niba nta kantu kamucitse k’ikosa.
Iyo amaze kubikosora byose ashyiraho umukono we wemerera icapiro gukomeza akazi. Hanyuma ikindi gice cyo muri Pre-press kigashyira ya nyandiko igize igitabo kuri ‘plates’ (amabati akoreshwa mu macapiro). Ubu ni uburyo bwo gucapa bwatangijwe n’Umudage Johanes Gutenberg bukaba bwaranakoreshejwe mu gucapa Bibiliya ya mbere.
Gucapa
Ntaganda yakomeje agira ati “Gukora ibitabo binini ntabwo hakoreshwa ‘imprimante’ zisanzwe, haba hari imashini zabugenewe ‘Offset machines’ zikoresha ‘plates’ ziriho inyandiko noneho imashini ikajya ibicapa ari ho ibikuye.
Imirimo isoza
“ Mu gihe imashini ya mbere iba yacapye birambuye (hariho amapaji 4, 8 cyangwa menshi), imashini ikurikiyeho ikora akazi ko kuzinga, gukata no kuringaniza impapuro ku buryo amapaji akurikiza ingano y’igitabo kuko mbere biba biri ku rupapuro rurambuye biruta ingano y’igitabo kirangiye."
Igitabo gisozwa habaho kugiteranya kugira ngo amapaji agize igitabo afatane. Ibi bikorwa mu buryo butandukanye burimo gukoresha inzuma, Kole (Glue) kudoda n’ibindi. Hashyirwaho kandi igifuniko cyacyo kuko cyo gikorwa ukwacyo maze, bamara kubihuza na cya gitabo cyakozwe igitabo kikaba kirabonetse.
Umwihariko wa Techno Market
Ntaganda avuga ko icapiro rya Techno Market rifite imashini nyinshi buri yose ikaba ifite icyo ikora kandi bakaba bafite ubushobozi bwo gucapa ibitabo byinshi mu gihe gito. Uretse kandi ibijyanye no gucapa ibitabo, Techno Market itanga serivisi zo kwandika ku bintu binyuranye nko kwandika ku byapa, amatasi n’ibikombe (branding) gushushanya ku myenda n’ibindi ndetse no kugeza ku bantu ibikoresho bibafasha kwamamaza ibyo bakora.


text:
Abahungu kimwe n’abakobwa bari mu rukundo bakunda kwitabwaho, guteteshwa no kwerekwa urukundo mu buryo butandukanye bahitiwemo n’abo bakundana.
Urubuga aufeminin.com rurabwira abakobwa amagambo 10 bazajya bakunda kubwira abakunzi babo kugira ngo barusheho kubishimira no kumva banezerewe no gukundwa na bo.
1.Ndakwizera ; Umuhungu ukunda ahora aharanira ko umukobwa akunda abimenya kandi akabiha agaciro, noneho umuhungu w’umunyakuri we ni akarusho, aba yifuza ko umukunzi we amubwira ko azi uburyo amubwiza ukuri.
2. Nishimiye igikorwa cyawe , aha ni igihe umuhungu abwiye umukobwa icyiza yagezeho, kubibwira umukobwa ni uko aba anifuza ko acyishimira kandi akabimubwira.
3.Uri umuhanga , nk’igihe hari ikintu umuhungu akoze yagitakajeho ubushishozi buhanitse, biramushimisha cyane iyo umukobwa abibonye ko icyo kintu akoze cyamusabye ubushishozi buhanitse.
4.Uri umukozi , igihe umuhungu yakoze akazi kamunanije akenshi iyo agakoreye umukobwa, ni ibyishimo kuri we iyo umukobwa agahaye agaciro.
5.Ngira inama, mpa igitekerezo cyawe, wowe urabyumva ute?. Ibi byereka umuhungu ko umukobwa bakundana amubonamo umuntu w’inyangamugayo, ushyira mu gaciro kandi ufite ibitekerezo by’abagabo.
6. Ndemeye , abahungu batandukanye batekereza ko abakobwa batabarika batazi kwemera ikintu ngo babigaragaze cyangwa guhakana, ibi bikabagaragaza nk’abatazi gufata icyemezo. Umuhungu ufite umukobwa w’inshuti, yishimira ko iyo nshuti ye izi gufata icyemezo,kandi iakmenya kwemera no guhakana igihe ari ngombwa vuba kandi neza itajinjikanyije.
7.Ntugire impungenge , aha ni igihe umuhungu yakoshereje umukobwa akamusaba imbabazi, iyo umukobwa amubabariye akamumara impungenge ko atatinze kuri iryo kosa yamukoreye, biramushimisha.
8.Ndi uwawe gusa , iki ni icyizere uba uremye mu muhungu mukundana kuko yumva ko umwubaha kandi umuha agaciro katavogerwa mu buzima bwawe.
9. Nagukumbuye , kimwe mu bimenyetso by’abakundana ni ugukumburana, iyo umuhungu umubwiye ko umukumbuye yumva ko unamukunda.
10 . Uranyura ; Iri jambo riha umuhungu icyizere cyo kumva ko wishimira uko ateye, uwo ari we, icyo ari cyo, iri ni ijambo rikubiyemo byinshi kandi ritera umuhungu akanyabugabo ko kumva ko wishimira uwo ari we kandi ko utajya hanze kuko akunyura kandi agutera ishema.
Kurikira inkuru zishyushye, udushya, urwenya, amafoto atangaje, inkuru z’urukundo, ubujyanama n’ibindi bintu byagufasha mu buzima buzanzwe kuri Page yacu ya Facebook ujye ubigezwaho buri munsi. Uzajya unahasoma inkuru ndende z’urukundo, ijambo ry’Imana, n’ibindi byinshi… Ntucikwe, KANDA HANO!!!
Ushobora no kudukurikira kuri Instagram ukajya ubona amafoto n’amavidewo bisekeje utasanga ahandi, KANDA HANO ugere kuri paji yacu ya Instagram, ukande Follow ubundi twiryohereze.


text:
ISOMO RYA MBERE
Igitabo cy’Ivugururamategeko (Ivug 10, 12-22)
Muri iyo minsi, Musa abwira imbaga y’Abayisraheli ati 12«None rero Israheli, ubu Uhoraho Imana yawe agutezeho iki ? Icyo agutezeho ni uko watinya Uhoraho Imana yawe, ugakurikira inzira ze zose, ugakunda Uhoraho Imana yawe kandi ukamukorera n’umutima wawe wose, n’amagara yawe yose, 13ugakomeza amategeko y’Uhoraho n’amabwiriza nguhaye uyu munsi kugira ngo uzahirwe.
14« Dore Uhoraho Imana yawe ni nyir’ijuru, na nyir’ijuru rihatse ayandi, akaba na nyir’isi hamwe n’ibiyiriho byose. 15Nyamara abasokuruza bawe bonyine ni bo Uhoraho yihambiriyeho arabakunda ; nyuma yabo abana babakomokaho ari bo mwebwe, yabatoranyije mu yandi mahanga yose nk’uko bigaragara ubu ngubu. 16Nimugenye rero imitima yanyu muherukire aho kumushingana ijosi, 17kuko Uhoraho Imana yawe ari we Mana ihatse izindi, Umutegetsi w’abategetsi, Imana nkuru y’igihangange kandi itinyitse, itarenganya kandi itagurirwa, 18irengenura imfubyi n’umupfakazi, ikunda umusuhuke ikamuha icyo kurya n’icyo kwambara. 19Muzakunde umusuhuke, kuko namwe mwabaye abasuhuke mu gihugu cya Misiri.
20« Uzatinye Uhoraho Imana yawe kandi umukorere, abe ari we wihambiraho, izina rye abe ari ryo urahira. 21Ni we ugomba gusingiza, ni we Mana yawe yagukoreye bya bintu byose bikomeye kandi bitangaje wiboneye n’amaso yawe. 22Igihe abasokuruza bawe bamanutse bajya mu Misiri, bari abantu mirongo irindwi gusa ; none dore Uhoraho Imana yawe yarakugwije, akunganya n’inyenyeri zo mu kirere.»
ZABURI (Zab 147 (146-147), 12-13, 14-15,19-20)
Inyik/ Yeruzalemu, amamaza Uhoraho !
Yeruzalemu, amamaza Uhoraho,
Siyoni, singiza Imana yawe !
Kuko yakajije ibihindizo by’amarembo yawe,
agaha umugisha abana bawe bagutuyemo.
Yasakaje amahoro mu bwatsi bwawe,
aguhaza inkongote y’ingano zeze neza.
Yoherereza amategeko ye ku isi,
ijambo rye rikihuta bitangaje.
Amenyesha bene Yakobo ijambo rye,
agatangariza Israheli amategeko ye.
Nta yandi mahanga yigeze agenzereza atyo,
ngo ayamenyeshe amateka ye.
IBANGONDIRIMBO RIBANZIRIZA IVANJILI (2 Tes 2, 14)
Alleluya Alleluya.
Imana iduhamagarira gusangira ikuzo ry’Umwami wacu Yezu Kristu,
ibigirishije kwamamaza Inkuru Nziza.
Alleluya.
IVANJILI
+ Matayo (Mt 17, 22-27)
22Umunsi umwe Yezu n’abigishwa be bari bateraniye mu Galileya, arababwira ati «Umwana w’umuntu agiye gushyirwa mu maboko y’abantu, 23bakazamwica ariko akazazuka ku munsi wa gatatu.» Ibyo birabashavuza cyane. 24Bageze i Kafarinawumu, abasoresha b’Ingoro begera Petero baramubaza bati « Mbese Umwigisha wanyu ntatanga ituro ry’Imana ? » 25Arabasubiza ati «Araritanga.» Igihe bageze imuhira Yezu aramutanguranwa, aramubwira ati « Simoni, ubyumva ute ? Abami b’isi bahabwa na bande imisoro cyangwa amaturo ? Babihabwa n’abana babo cyangwa se na rubanda ? » 26Amushubije ati « Ni rubanda », Yezu arongera ati « Nuko rero abana ntibabitegekwa. 27Nyamara kugira ngo tudaha urugero rubi bariya bantu, jya ku nyanja urohe ururobo. Ifi ya mbere uri bufate uyasamure ; urayisangamo igiceri, ukijyane maze ukibaheho ituro ryanjye n’iryawe.»


text:
ADEPR Remera yabateguriye igiterane cy’amasengesho kizamara iminsi 7: Gahunda y’igiterane […]
Itorero rya ADEPR Paruwasi ya Remera umudugudu wa Remera ryateguye igiterane cy’iminsi 7 gifite intego igira iti “Nibutse iminsi ya kera nibwira ibyo wakoze byose ntekereza umurimo w’ intoki zawe nkuramburira amaboko zaburi 143:5-6”, bagamije kwibutsa Abanyarwanda ko aho Imana igejeje ikora ari ubuntu bwayo.
ADEPR Paruwasi ya Remera iri mu mashimwe menshi aho bari kuzamura urusengero runini ruzajya rwakira abakristo barenga 2,000 bicaye neza, ubu bakaba barimo gusakara uru rusengero ruzatwara akayabo k’amafaranga asaga miliyoni magana atanu y’u Rwanda (500,000,000Frw).
Igiterane rero kizamara iminsi irindwi, kikaba kizakorwa muri ubu buryo bukurikira kugira ngo n’abazajya bava mu kazi batazacikanwa:
- Tariki ya 27-31 Kamena 2016 kizajya gitangira saa kumi z’ umugoroba (16h00) kugeza saa mbiri(20h00) z’ijoro.
- Ku wa Gatanu Tariki 01 Nyakanga 2016 nuguhera saa tatu (09h00) kugeza saa moya (19h00) z’ ijoro.
- Ku wa Gatandatu tariki ya 02 Nyakanga bazatangira saa sita (12h00) kugeza saa mbiriz’ ijoro (20h00).
- Ku cyumweru tariki ya 03 Nyakanga 2016 nuguhera mu gitondo saa mbiri(08h00) kugeza saa kumi n’ imwe(17h00) nina wo munsi wo gosoza igiterane.
Si ibyo gusa kandi kizitabirwa na Korali Salem (Gatsata), Impanda (Gikondo SGEEM, Amahoro, Abahetsi, Ababibyi, Besalel, na Elayono zok u mudugudu wa Remera, n’abahanzi batandukanye nka Claudine, Stella , Goreth, Richard na Mukazayire.


text:
Imirimo yo mu rugo iracyaharirwa abakobwa bikabadindiza mu masomo
Ababyeyi basabwe gucika ku muco wo kudindiza umwana w’umukobwa, kuko hari aho bikigaragara ko batsikamirwa n’imirimo yo mu rugo bikabadindiza mu myigire.
Ibi babisabwe n’umunyamabanga wa Leta muri Minisiteri y’ibikorwa remezo Dr. Nzahabwanimana Alexis ku wa 26 Werurwe 2017, mu muhango wo guhemba abana b’abakobwa batsinze neza mu mashuri.
Iyi gahunda yateguwe n’umuryango Imbuto Foundation, hagamijwe guteza imbere uburezi bw’umwana w’umukobwa.
Bamwe mu bana bahembwe bavuga ko n’ubwo bishimira ibihembo bahawe, ngo baracyahura n’imbogamizi mu myigire yabo, zirimo kubura umwanya wo gusubira mu masomo biga kuko ahanini baba bahugiye mu mirimo yo mu rugo bahabwa n’ababyeyi, mu gihe abahungu bo biba bitabareba cyane .
Umugwaneza Joseline agira ati” Nishimye cyane byampaye imbaraga zo gukora cyane numva ko ntari njyenyine. N’ubwo dutsinda, ariko turacyafite inzitizi mu miryango yacu.
Hari ababyeyi bacyumva ko umuhungu yicara akaba umwami mu rugo, umukobwa akaba ari we ukora imirimo yose. Ariko ubu tubona bitangiye gukemuka turizera ko bizarangira.”
Umwe mu babyeyi bari muri uyu muhango, yahamije ko uburezi bw’abana b’abakobwa bukidindizwa n’imirimo ababyeyi babaha.
Mukagatana Annociatha agira ati” Abana b’abakobwa barereshwa barumuna babo, usanga ari bo bateka, nibo batumwa ku isoko, n’ibindi, ugasanga babura umwanya wo gusubira mu masomo bityo bakadindira.”
Umunyamabanga wa Leta muri Minisiteri y’ibikorwaremezo Dr. Nzahabwanimana Alexis wari umushyitsi mukuru muri uyu muhango, yasabye ko kwimakaza umuco w’uburinganire n’ubwuzuzanye byashyigikirwa bityo bikazakemura icyo kibazo abana b’abakobwa bagihura na cyo.
Ati” Tugomba kurandura umuco wahozeho wo gukandamiza umukobwa, aho imirimo myinshi cyane cyane iyo mu rugo yafatwaga nk’igomba gukorwa n’abagore n’abakobwa, abasore bigaramiye.”
Abana bahembwe muri uyu muhango ni 26 harimo 23 barangije amashuri abanza na batatu barangije amashuri yisumbuye bo mu turere twa Rusizi , Nyamasheke na Karongi.


text:
ISOMO RYA MBERE
Isomo ryo mu gitabo cya mbere cy’Abami(1 Bami 17, 7-16)
Bitegetswe n’umuhanuzi Eliya, 7hashize iminsi umugezi urakama kuko nta mvura yari yaraguye mu gihugu. 8Uhoraho aramubwira ati 9“Haguruka ujye i Sareputa y’i Sidoni maze uhagume; hariyo umugore w’umupfakazi nategetse kujya aguha ibigutunga.”
10Eliya arahaguruka ajya i Sareputa yinjira mu mugi. Ahasanga umugore w’umupfakazi watashyaga inkwi. Aramuhamagara maze aramubwira ati “Ndakwinginze, jya kunzanira amazi make muri urwo rweso kugira ngo nywe !” 11Umugore ajya kuyazana. Eliya aramuhamagara maze aravuga ati “Ndakwinginze, unzanire n’agasate k’umugati.” 12Umugore aramusubiza ati “Ndahiye Uhoraho Nyir’ubuzima, Imana yawe ! Nta ko mfite, usibye agafu ku rushyi nsigaranye kari mu kebo, n’utuvuta turi mu keso; nimara gutora udukwi ndataha nkavugemo umutsima, jyewe n’umwana wanjye tuwurye, ahasigaye twipfire.” 13Eliya aramubwira ati “Wigira ubwoba ! Taha ubigenze uko ubivuze; ariko ubanze umvugireho akanjye ukanzanire, maze ubone kwivugira akawe n’umwana wawe, 14kuko Uhoraho Imana ya Israheli avuze atya : Mu kebo ntihazaburamo ifu, amavuta yo mu keso ntazatuba, kugeza umunsi Uhoraho azagusha imvura ku butaka.” 15Umugore aragenda, agenza uko Eliya yabivuze; amara iminsi afite icyo arya we na Eliya n’urugo rwe. 16Mu kebo ntihaburamo ifu, n’amavuta yo mu keso ntiyatuba nk’uko Uhoraho yari yabivugishije Eliya.
ZABURI (Zab 4, 2, 3, 4-5a, 7, 8-9b)
Inyik/ Uhoraho dusakazeho umucyo ugukomokaho !
Igihe ngutabaje, jya unsubiza, Mana indenganura;
mu magorwa ni wowe unkura ahaga.
Gira ibambe wumve isengesho ryanjye !
Mwa Bantu mwe, muzahereza he kunangira imitima,
mukunda ibitagira shinge kandi mukararurwa n’ibinyoma ?
Mumenye ko Uhoraho yatonesheje umuyoboke we;
iyo ntakiye Uhoraho aranyumva.
Nimuhinde umushyitsi mureke gucumura.
Hari benshi bajya bavuga ngo “Ni nde uzaduha guhirwa ?”
Uhoraho, dusakazeho umucyo ugukomokaho !
Wanshyize mu mutima ibyishimo,
biruta iby’igihe bari bakize ku ngano no kuri divayi.
Kuko wowe wenyine, Uhoraho, ungumisha mu mudendezo.
IBANGONDIRIMBO RIBANZIRIZA IVANJILI (Yh 3, 19.21)
Alleluya Alleluya
Urumuri rwaje mu isi : ukora iby’ukuri ajya ahabona.
Alleluya
IVANJILI
+ Matayo (Mt 5, 13-16)
Muri icyo gihe, abigishwa bari bateraniye iruhandde rwa Yezu ku musozi, arababwira ati 13“Muri umunyu w’isi. Ariko se umunyu wakayutse, bawusubirishamo iki uburyohe ? Nta kandi kamaro kawo kereka kujugunywa hanze, ugakandagirwa n’abantu. 14Muri urumuri rw’isi. Ikigo cyubatse mu mpinga y’umusozi nticyihishira. 15Kandi nta we ucana itara ngo aryubikeho icyibo, ahubwo arishyira ku gitereko cyaryo aho rimurikira abari mu nzu bose. 16Urumuri rwanyu niruboneshereze rutyo abantu kugira ngo barebe ibyiza mukora, bakurizeho gusingiza So uri mu ijuru.


text:
Minisitiri w’ Uburinganire n’ iterambere ry’ Umuryango Esperance Nyirasafari yibukije ababyeyi ko inshingano zo gutanga uburere ku mwana zireba ababyeyi bombi, yongeraho ko umwana ashobora guhabwa ibimutunga ariko akangirika bitewe n’ uko yabuze uburere.
Ubu butumwa Minisitiri Nyirasafari yabutanze ubwo yaganiraga n’abagore abagore bahagarariye abandi mu mujyi wa Kigali.
Yagize ati: “Babyeyi, twite ku burere bw’abana bacu, kuko mu byo umwana akenera mu mikurire, igikomeye kuruta ni uburere. Ushobora kuzana ibimutunga (ibiribwa n’ibindi ashaka akabibona) ariko yabura uburere akangirika.”
Hari ahakigaragara ikibazo cyo kumva ko inshingano zo kurera zireba umugore gusa, ndetse ngo hakaba nubwo biviramo abana ibibazo bitandukanye.
Nyiraminani Beatrice wo mu karere ka Rusizi agira ati: “Abagabo baduharira icyo kintu kijyanye n’uburere bw’umwana, umugabo nyamugabo amenya urugo rwe.”
Uyu mubyeyi avuga ko hari n’ubwo umugabo abona umwana ari mu ikosa cyangwa akoze ibidakwiye ukumva aravuze ngo “uyu mwana wawe wa mugore we.”
Ati “Uzarebe iyo umubyeyi w’umugabo abwiye umwana ngo sinzongere kubona ukora iki, ntabwo yongera.”
Minisitiri Nyirasafari Esperance yatangarije Umuseke mu kiganiro twagiranye ko guharira inshingano y’uburere abagore gusa bidakwiriye. Ngo uburere bw’umwana bureba ababyeyi bombi bagafatanya.
Ati: “Umwana ni uw’ababyeyi babiri ni uwa nyina ni uwa se. Iyo tuvuze uburere ntabwo bureba umugore gusa, burareba n’umugabo nk’uko nyine umwana aba ari uwabo bombi. Ni byiza ko bafatanya. Nta we ukwiye gusiganira uburere bw’umwana, uburere bw’umwana ntibusiganirwa.”
Minisitiri Nyirasafari avuga ko ababyeyi bagomba gutoza abana uburere bwiza na bo bababera urugero.
Ati: “Twite ku burere bw’abana bacu ariko tubabere urugero rwiza, ntabwo uzabuza umwana kujya mu kabari ari ho wibera, ariho uhora.”
Muri iki gihe ngo usanga hari abana bafite imyitwarire mibi, rimwe na rimwe inabagiraho ingaruka, barayitewe n’uko ababyeyi babahaye urugero rubi cyangwa batarabakurikiranye.
Ababyeyi usanga ngo ari bo kibazo akenshi. Minisitiri Nyirasafari ati “Turagenda tubona abana bafite imyitwarire itari myiza bigateza ibibazo. Ariko umubyeyi ni we kibazo, umubyeyi akwiriye kubyara azi neza ngo azarera umwana gute. Ababyeyi bagomba kumenya ko kurera umwana atari ukumuha ibyo kurya gusa agomba no kuganirizwa.”
Minisitiri ashishikariza abagore kwita ku burere bw’umwana kabone nubwo umugabo atamufasha, ngo agomba kubikora yitaye ko iyo umwana agaragaje ikibazo cy’uburere buke byitirirwa umubyeyi w’umugore.
IKIBAZO AHANINI GITURUKA KUBAGABO BO BATANGA URUGERO RUBI KU BANA CYANE CYANE BABAHUNGU BAKABAREBERAHO BITYO WOWE NKUMUBYEYI WUMUGORE IBYO WUBATSE MU MWANA BIGAHORA BISENYUKA.


text:
Inkura zizongera 10% ku musaruro w’Ubukerarugendo
Ikigo cy’igihugu cy’iterambere (RDB) cyemeza ko kugaruka kw’inkura bizatuma umusaruro w’ubukerarugendo uzamukaho 10% kuko ari inyamaswa zari zimaze igihe zaracitse.
Byatangajwe na Belise Kariza, ukuriye ishami ry’ubukerarugendo muri RDB, mu kiganiro yagiranye n’abanyamakuru, cyibanze ku igaruka ry’inkura mu Rwanda nyuma y’imyaka 10 zitaharangwa, kuri uyu wa 4 Gicurasi 2017.
Uwo muyobozi avuga ko ubwiyongere bw’abasura Pariki y’Akagera bwazamutse cyane kuva yakongerwamo inyamaswa nshya.
Yagize ati “Muri 2016 abasura Pariki y’Akagera bariyongereye cyane, n’umubare w’Abanyarwanda warazamutse baba 54% by’abayisuye bose.
Ibi byatewe ahanini n’uko twagaruye intare muri iyi Pariki.
Pariki y’Akagera ngo yinjije miliyoni 300Frw muri 2015, ngo hakaba hari hariho inyongera ya 10% ugereranije n’umwaka wa 2014.
Umuyobozi wa Pariki y’Akagera, Jes Gruner, yavuze ko bashyizeho ingamba zizatuma izi nyamaswa zitongera gucika.
Ati “Twiteguye gukurikirana ubuzima bw’izi nkura ku buryo buhagije kuko tuzazisura kenshi gashoboka, tuzisuzuma buri cyumweru haba hari ifite uburwayi ikavurwa.
Twashyizeho uburyo bw’ikoranabuhanga bwo kuzikurikirana ndetse hari na kajugujugu izajya iba iri hejuru ya Pariki icunga ko nta kizihungabanya”.
Ikindi ngo ni uko mu Rwanda hari itegeko rirengera ibinyabuzima harimo n’izi nyamaswa, bikaba ari byo bituma ba rushimusi batazongera kuzibasira.
Yongeraho ko Pariki y’Akagera ari ishyamba ryiza ririmo ibyo inkura zikunda kurya ku buryo ngo hari icyizere ko zizororoka zikaba nyinshi.
Izi nkura 10 z’umukara ziri muri Pariki y’Akagera, zageze mu Rwanda ku itariki ya 2 Gicurasi 2017 ziturutse mu gihugu cya Afurika y’Epfo, ubu ngo zose zikaba zimeze neza nk’uko ubuyobozi bw’iyi Pariki bubyemeza.
Ubu buyobozi kandi buvuga ko umushinga wo kuzana izi nkura watwaye miliyoni ebyiri z’Amadorari ya Amerika.
Biteganijwe ko mu byumweru bibiri biri imbere, ikindi cyiciro cy’inkura z’umukara 10 na zo zizagezwa mu Rwanda.
Ibitekerezo ( 3 )
Byumwihariko ndashimira reta yurwanda kubufatanye na afrika yepfo mukugarura inkura muri park ya Akagera, nkimwe muri big 5, ubundi muri big 5 hari 3 batuzanira intare ziba 4,none imwe yaburaga nayo bayizanye zibaye 5, ,inzovu,imbogo, ingwe,Intare, inkura,ntakabuza rwose umusaruro uziyongera ndetse kurenga 10%.Banyarwanda,banyarwandakazi mureke dusure Kandi tumenye ibyiwacu kdi tubibungabunge, congratulations to Akagera national park.
Tourism izana amafranga menshi mu bihugu byinshi.Igira uruhare kuli National Budget.Izi nkura (rhinoceros) zinyibukije Paradizo dutegereje ivugwa muli 2 Petero 3:13.Isi yose izahinduka nk’Ubusitani bwa EDEN (Eden Garden).Muli iyo si nshya,tuzaba dukina n’inyamaswa zose (intare,inzoka,etc...) nkuko tubisoma muli Yesaya 11:6-8.Nubwo abantu nyamwinshi bakeka ko "twaremewe kuzajya mu ijuru"kubera ko aribyo bigishijwe,ntabwo ari byo.
Ku munsi w’imperuka uri hafi,imana izarimbura abantu bose batayikorera,ahubwo bakibera mu byisi gusa.Isigaze abantu bake bayumvira kandi bakayikorera.Abo bazatura mu isi izahinduka Paradizo (Imigani 2:21,22).Ariko hali abantu bazajya mu ijuru,bagerayo bakazayobora isi nshya.Bible ibita ABERA (Daniel 7:27).
Nubwo pastors na padiri batajya babyigisha,ahubwo bakigisha gusa ko tuzajya mu ijuru,PAWULO na YESU bigishaga isi ko abantu beza bazatura mu isi nshya.Soma Matayo 5:5 na Abaheburayo 2:5.Tandukanya Ijuru rishya n’Isi nshya.Kuba umukristu nyawe,bisaba kwiga Bible neza,warangiza ugakora ibyo ivuga.Biriya byo kujya kurya ukarisitiya cyangwa guha pastor icyacumi abanje kugucurangira,ntabwo aribyo bukristu.Kuko biriya bidatuma umenya neza ibyo Bible yigisha.Urugero,aya masomo mbahaye,abenshi ntabwo mwali muyazi.Nyamara mumaze imyaka myinshi mujya mu nsengero!!!
GAHUNDA ZA LETA Y’ UMBUMWE BW’ ABANYARWANDA TURAZISHIMI KANDI TURAZISHYIGIKIYE.


text:
PAROISSE NYINAWIMANA : Icyumweru cy’amasengesho yo gusaba ubumwe bw’abakristu
Nk’uko bimenyerewe , kuva ku wa 18 kugeza kuwa 25 Mutarama ni icyumweru cyahariwe gusabira ubumwe bw’abemera Kristu ku isi yose . Kimwe no muyandi ma PAROISSE , Nyinawimana hatangiye icyo gikorwa gihimbaje Kiliziya y’isi yose. Ayo masengesho azamara iminsi 8 yatangiriye ku Kibuga cya APAPEGI Cyuru aho amatorero y’abemera Kristu bari muri paroisse Nyinawimana ( ADPR EAR, Restauration Church, Assemblée de Dieu) yahuriye.
Nyuma yo guhabwa ikaze na Pasteur Gasore uhagarariye ADPR CYURU , habayeho umuhango wo kwerekana no kwakira abaturutse mu matorero atandukanye. Nyuma y’indirimbo zo guhimbaza Imana za Choral ADPR.
Padri mukuru wa Paroisse Nyinawimana , A. DUSHIMIYIMANA J.M.V yakomeje asoma ijambo ry’Imana ryavuye mu byakozwe n’intumwa 2,42. Yahereyeho asobanura ko uturango tw’ubumwe bw’abakristu ba mbere twari : Guhuzwa n’ijambo ry’Imana, Guhimbaza urwibutso rwa Pasika (isangira ritagatifu ) Gufashanya no Gusenga . P. JMV yakomeje ashimira abaje kugira ngo basabe Imana ibagaruremo uwo mutima rusange w’abemera Kristu bose. Yagarutse ku Mahoro arambye dukesha Yezu KRISTU. Asaba abemera bose kuyatwara no kuyasakaza mu ngo , mu kazi no mubuzima bw’iminsi yose.
Nyuma y’indirimbo z’amakorari hakurikiyeho inyigisho ya Pasteur Gasore wasabye abakristu bose gushimira Imana yabahuje. Abaha urugero rwa Zakeusi wemeye kwishyura ikirenga kugira ngo akomere kuri KRISTU wari wamusuye. Yamubereye amahoro asumbye ayo yaboneraga mu mafaranga no mu byubahiro.
Bashoje bavuga amasengesho yo gutakambira Imana basabira abakristu n’abandi bose kugirango bunge ubumwe.
Biyemeje kandi gukomereza amasengesho mu matorero yabo noneho bakazasoreza Nyinawimana ku wa 25 Mutarama 2011 I saa munani.
Murakagira Yezu.